Lebih 15,000 mangsa banjir masih berada di PPS

Lebih 15,000 mangsa banjir masih berada di 188 pusat pemindahan sementara (PPS) di Johor, Pahang, Melaka, Negeri Sembilan, Selangor, Sabah dan Terengganu, malam tadi.Di Johor, jumlah mangsa banjir terus meningkat kepada 4,737 orang setakat 8 malam tadi berbanding 4,278 orang petang tadi.Pengerusi Jawatankuasa Kesihatan dan Alam Sekitar Johor R. Vidyananthan dalam kenyatan hari ini berkata setakat 8 malam ini, tujuh daerah di negeri ini masih terjejas akibat banjir berbanding lapan daerah petang tadi, berikutan penutupan PPS Dewan  Raya Sungai Tiram, Johor Bahru pada 7 malam.“Terdapat 71 PPS masih beroperasi di tujuh daerah dengan Segamat terus mencatatkan mangsa banjir tertinggi iaitu 3,554 orang diikuti Mersing (476), Kota Tinggi (210), Tangkak (297), Muar (52) dan Batu Pahat (77) sementara di Kluang pula jumlah mangsa banjir kekal 71 orang,” katanya.Di Pahang, bilangan mangsa banjir sedikit menurun malam ini apabila Sekretariat Jawatankuasa Pengurusan Bencana Negeri melaporkan seramai 2,438 orang berada di 46 PPS, berbanding 2,572 orang di 55 PPS, petang tadi.Kesemua mangsa terdiri daripada 713 keluarga itu ditempatkan di PPS di sembilan daerah iaitu Temerloh, Kuantan, Maran, Rompin, Jerantut, Lipis, Raub, Bera dan Pekan.Sebanyak 11 jalan ditutup setakat 8 malam ini, antaranya Jalan Air Hitam di Kuantan, Jalan Kampung Wau-Kertau (Maran), Jalan Kuala Lipis-Jerantut (Jerantut), Jalan Temerloh-Jerantut  (Temerloh), Jalan Ulu Dong (Raub) dan Jalan Southern Loop (Bentong).Selain itu, laman web publicinfobanjir.water.gov.my pula melaporkan paras air di tiga stesen telah melepasi tahap bahaya, namun dengan trend menurun iaitu Sungai Pahang di Kuala Sungai Chini di Pekan, Sungai Serting di Jambatan Padang Gudang (Bera) dan Paya Gintong (Jerantut).Di Melaka, jumlah mangsa banjir sedikit menurun kepada 2,591 orang dari 667 keluarga berbanding 2,621 orang dari 674 keluarga pada 4 petang.Pengarah Angkatan Pertahanan Awam (APM) Melaka Cuthbert John Martin Quadra berkata kesemua mangsa yang terjejas adalah dari 14 kawasan di Alor Gajah, sembilan kawasan di Melaka Tengah dan 10 kawasan di Jasin.“Seramai 1,007 mangsa daripada 264 keluarga ditempatkan di sembilan PPS di Alor Gajah, 1,391 mangsa daripada 358 keluarga ditempatkan di sembilan PPS di Melaka Tengah serta 193 mangsa daripada 45 keluarga ditempatkan di empat PPS di Jasin,” katanya dalam kenyataan malam ini.Sementara itu, Pengerusi Jawatankuasa Kerja Raya, Pengangkutan, Infrastruktur dan Pengurusan Banjir negeri Datuk Rahmad Mariman berkata hujan lebat di luar Melaka, terutama di kawasan hulu sungai yang mengalir ke negeri ini, turut menyumbang kepada kejadian banjir di Melaka sejak Sabtu lepas,“Sungai Lubok China dan Sungai Melaka yang menerima hujan lebat di bahagian hulu di Negeri Sembilan, mengakibatkan air sungai melimpah di kawasan rendah, justeru menjejaskan kawasan sekitar Lubok China selain daerah Melaka Tengah membabitkan Krubong, Taman Merdeka serta Peringgit.“Di Jasin pula, Sungai Kesang dari Tangkak, Johor yang melimpah, telah menjejaskan beberapa tempat di Sungai Rambai, Semujuk dan Lanchang,” katanya kepada Bernama.Di Negeri Sembilan, data terkini menerusi aplikasi InfoBencana Jabatan Kebajikan Masyarakat (JKM) menunjukkan mangsa banjir menurun kepada 1,967 individu membabitkan 540 keluarga dengan 21 PPS dibuka setakat 8 malam ini berbanding 2,073 individu daripada 568 keluarga, petang tadi.Di Selangor, aplikasi Bencana JKM merekodkan jumlah mangsa banjir yang ditempatkan di dua PPS di daerah Kuala Langat kekal 40 individu iaitu Dewan Orang Ramai Kampung Kelanang  dengan 25 mangsa dan Balai Raya Majlis Pengurusan Komuniti Kampung (MPKK) Banting (15 mangsa).Sementara itu, laman web publicinfobanjir.water.gov.my memaklumkan Sungai Langat di Bukit Changgang, Kuala Langat yang berada di paras bahaya kini di tahap waspada dengan ketinggian air 4.12 meter setakat 8 malam.Di Sabah, jumlah mangsa banjir kekal 3,329 orang malam ini dengan 26 PPS masih dibuka di enam daerah selepas dilanda banjir akibat hujan yang berterusan.Daerah terlibat ialah Kota Marudu yang mencatatkan jumlah mangsa banjir paling ramai berada di PPS iaitu seramai 2,766 orang di 14 PPS, diikuti Pitas (234 orang di empat PPS), Telupid (159 orang di enam PPS), Paitan (83 orang di tiga PPS), Sandakan (46 orang di satu PPS) dan Beluran (41 orang di dua PPS).Di Terengganu, banjir kembali melanda negeri itu malam ini selepas satu PPS dibuka di Daerah Kemaman pukul 9 malam ini, menempatkan 10 orang daripada dua keluarga.Sekretariat Jawatankuasa Pengurusan Bencana Negeri dalam satu kenyataan memaklumkan PPS di Sekolah Menengah Kebangsaan Geliga itu dibuka, setelah rumah mangsa dilanda banjir berikutan fenomena air pasang besar yang berlaku malam tadi.Pemantauan sedang dilakukan untuk memastikan keselamatan penduduk di kawasan yang terlibat dan mereka akan diarah berpindah ke PPS sekiranya perlu.


Shafee ketuai permohonan semakan kes seleweng dana SRC Najib

Permohonan semakan Najib Razak untuk membatalkan sabitan dan hukuman terhadapnya kerana menyeleweng RM42 juta dana milik SRC International Sdn Bhd (SRC), ditetapkan untuk pengurusan kes di hadapan Mahkamah Persekutuan pada 21 Oktober.
Peguam bekas perdana menteri itu Muhammad Shafee Abdullah memaklumkan perkara itu semasa pengurusan kes SRC yang lain, berhubung tiga pertuduhan pengubahan wang haram melibatkan RM27 juta dana SRC dihadapi Najib, di hadapan hakim Mahkamah Tinggi Mohamed Zaini Mazlan hari ini.
Pada awalnya, hakim Mohamed Zaini bertanya kepada Shafee sama ada beliau akan mengendalikan permohonan semakan Najib memandangkan firma guaman Tetuan Shafee & Co sebelum ini diberhentikan daripada mewakili Najib dalam rayuan terakhirnya berhubung kes RM42 juta dana SRC.
“Ya, saya. Saya kembali semula selepas beberapa kesulitan, tetapi saya datang kembali,” katanya.
Hakim Mohamed Zaini menjawab: “Tidak sepatutnya anda pergi”, yang mengundang tawa di bilik mahkamah.
Pada 26 Julai lepas, Najib memberhentikan dengan serta-merta Tetuan Shafee & Co daripada mewakili beliau dalam rayuan terakhirnya terhadap sabitan dan hukuman bagi kes penyelewengan RM42 juta dana SRC dan melantik Tetuan Zaid Ibrahim Suflan TH Liew & Partners (ZIST) sebagai peguam cara baru.
Pada 23 Ogos, Mahkamah Persekutuan mengekalkan sabitan dan hukuman penjara 12 tahun serta denda RM210 juta ke atas Najib kerana menyeleweng dana SRC berjumlah RM42 juta, yang dijatuhkan oleh Mahkamah Tinggi.
Najib menerusi Tetuan Shafee & Co pada 6 September memfailkan permohonan bagi menyemak keputusan Mahkamah Persekutuan itu.
Najib, 69, kini menjalani hukuman di Penjara Kajang.


Bilangan penghidap diabetes bawah 20 tahun dijangka meningkat di AS

Jumlah penghidap diabetes yang berusia 20 tahun ke bawah dijangka meningkat secara mendadak dalam tempoh beberapa dekad akan datang di Amerika Syarikat, menurut kajian pemodelan baru yang diterbitkan pada Khamis.
Menurut kajian yang diterbitkan Diabetes Carerend, trend peningkatan itu meramalkan seramai 220,000 orang muda menghidap diabetes jenis dua pada 2060, iaitu peningkatan hampir 700%, lapor Xinhua.
Bilangan golongan muda yang menghidap diabetes jenis satu pula dijangka meningkat sebanyak 65% dalam tempoh 40 tahun akan datang, menurut kajian itu.
Meskipun kadar diagnosis diabetes dalam kalangan golongan muda kekal sama selama beberapa dekad, diagnosis diabetes jenis dua dijangka mampu mencatatkan peningkatan hampir 70% dan diagnosis diabetes jenis satu mampu meningkat tiga peratus menjelang 2060.
"Penyelidikan baru ini seharusnya menjadi amaran awal untuk kita semua.
"Adalah penting untuk kita menumpukan usaha ke arah memastikan semua rakyat Amerika, terutamanya golongan muda mengamalkan gaya hidup yang sihat," kata Debra Houry, pemangku timbalan pengarah utama Pusat Kawalan dan Pencegahan Penyakit AS.


Tiada lagi penangguhan rayuan Khairy berhubung ganti rugi RM150,000 kepada Anwar, kata hakim

Mahkamah Rayuan hari ini memberi amaran bahawa tiada lagi penangguhan dalam pendengaran rayuan Khairy Jamaluddin berhubung pembayaran ganti rugi RM150,000 kepada Anwar Ibrahim dalam saman fitnah 13 tahun lalu.Hakim Lee Swee Seng, yang mengetuai panel tiga hakim, berkata kes rayuan pada 2017 itu adalah kali terakhir ditangguhkan selepas pihak pembelaan memohon penangguhan kerana ketua pasukan pembelaan Muhammad Shafee Abdullah tidak dapat menghadiri prosiding dalam talian hari ini kerana kurang sihat.“Tidak kira apa pun, kita perlu meneruskan kes ini. Kami bersimpati dengan isu kesihatan tetapi ini adalah kes rayuan pada 2017 dan kes ini perlu dilupuskan secepat mungkin tahun ini.“Pihak pembelaan seharusnya menyediakan peguam lain untuk penghujahan jika ketua pasukan pembelaan kurang sihat. Ini adalah penangguhan terakhir,” kata Lee kepada peguam Sarah Malini Abishegam semasa bersidang bersama-sama hakim Vazeer Alam Mydin Meera dan Darryl Goon Siew Chye.Terdahulu, Sarah Malini, peguam menteri kesihatan itu, memberitahu panel bahawa beliau menerima panggilan dari Shafee yang memaklumkan beliau deman ekoran sakit artritis reumatoid yang lama selain mengalami kesakitan di pergelangan tangan dan bahu kanannya.Lee kemudian mengarahkan supaya perkara itu ditetapkan untuk pengurusan kes dan tarikh pendengaran baharu kes rayuan itu oleh pendaftar mahkamah.Peguam Anwar, J. Leela tidak membantah dengan permohonan penangguhan itu dan kemudian memberitahu media bahawa mahkamah menetapkan 2 November ini untuk mendengar rayuan tersebut.Anwar, yang juga presiden PKR, menyaman Khairy, yang ketika itu menteri belia dan sukan dan juga naib ketua Pemuda Umno pada 7 Mac 2008, mendakwa Khairy membuat kenyataan memfitnahnya dalam ceramah di Lembah Pantai pada 20 Februari tahun sama dan menyebabkan klip video bertajuk “Anwar and kin no threat” disiarkan di portal berita.Pada September 2017, hakim Mahkamah Tinggi Azizul Azmi Adnan memerintahkan Khairy membayar RM150,000 sebagai ganti rugi am kepada Anwar.Pada 19 Februari 2018, Mahkamah Rayuan menolak rayuan tersebut atas sebab teknikal tanpa mendengar meritnya.Bagaimanapun, pada 15 Disember tahun lalu, Mahkamah Persekutuan membenarkan rayuan Khairy terhadap penolakan itu dan mengarahkan Mahkamah Rayuan mendengarnya.


Kerajaan peruntuk RM1.2 bilion untuk golongan OKU tahun depan

Kerajaan terus memberi perhatian terhadap kebajikan orang kurang upaya (OKU) dengan menyediakan peruntukan sebanyak RM1.2 bilion untuk golongan itu menerusi Bajet 2023.
Menteri Kewangan Tengku Zafrul Aziz berkata peruntukan itu disediakan khusus untuk OKU melalui bantuan penjagaan pesakit kronik, elaun OKU tidak berupaya kerja dan elaun pekerja cacat.
“Kebajikan OKU akan terus diberi perhatian di samping melaksanakan inisiaitif yang berupaya menggilap potensi OKU untuk menyumbang kepada ekonomi diri,” katanya ketika membentangkan Rang Undang-Undang Perbekalan 2023 di Dewan Rakyat hari ini.
Dalam menggalakkan lebih ramai OKU berniaga, beliau berkata kerajaan akan terus memperkasa Skim 1 OKU 1 Perniagaan dengan mengecualikan bayaran fi pendaftaran dan pembaharuan lesen perniagaan di bawah Suruhanjaya Syarikat Malaysia.
Menurut Zafrul, selain itu kerajaan menyediakan peruntukan berjumlah RM10 juta bagi pemberian baucar perjalanan kepada OKU melalui perkhidmatan e-hailing dalam usaha memudahkan pergerakan komuniti itu.
“Bagi melindungi kebajikan murid dan guru pendidikan khas, kerajaan menyediakan RM20 juta untuk membekalkan peralatan mengajar serta menambah baik fasiliti di sekolah berkeperluan khas,” katanya dan menambah pendidikan anak-anak OKU akan terus diperkasa.
Tengku Zafrul berkata kerajaan turut menyediakan insentif khas bagi menubuhkan 50 taska OKU baru berbanding 13 sedia ada bagi memberi peluang kepada ibu bapa menghantar anak-anak OKU ke tempat asuhan yang selamat.
“Kementerian Kewangan akan merintis pusat panggilan mesra OKU dengan menggunakan mod panggilan video bersama khidmat jurubahasa isyarat bagi menyampaikan maklumat kepada OKU,” katanya.
Selain itu, beliau memaklumkan pada masa ini terdapat 260,000 OKU layak menerima Bantuan Keluarga Malaysia (BKM).


Puji Anwar kerana ambil risiko, ahli Parlimen PKR salahkan Dr Mahathir

Seorang penyokong tegar Anwar Ibrahim menyeru agar presiden PKR itu terus disokong dan menyalahkan Dr Mahathir Mohamad yang dikatakan sebagai punca kejatuhan kerajaan Pakatan Harapan (PH), dalam satu isyarat menunjukkan pembangkang masih berpecah antara dua ahli politik veteran itu.Naib Presiden PKR Xavier Jayakumar berkata, Anwar adalah “satu-satunya pemimpin” bersungguh-sungguh mahu menjatuhkan kerajaan Perikatan Nasional (PN).“Kita semua patut memuji dan berterima kasih kepadanya kerana melakukan semua ini disebabkan beliau merupakan satu-satunya orang yang mengambil risiko untuk mencapai apa yang parti sekutu PH mahukan,” kata ahli Parlimen Kuala Langat yang berkhidmat dalam Kabinet 22 bulan Mahathir.“Bayangkan jika dia berjaya, semua orang akan menikmati hasil daripada usaha kerasnya.”Anwar dan penyokongnya sudah beberapa kali mendakwa mempunyai majoriti untuk menjatuhkan kerajaan Muhyiddin Yassin, selepas kerajaan PH tumbang pada Februari.Beberapa pengundian Belanjawan 2021 di Dewan Rakyat baru-baru ini bagaimanapun menunjukkan perdana menteri masih mempunyai kelebihan sokongan.Xavier mengatakan Mahathir mensia-siakan peluang diberikan PH untuk memimpin kerajaan.“Bayangkan jika dia berjaya, semua orang akan menikmati hasil daripada usaha kerasnya.”“Rakyat perlu memahami keadaan negara sekarang dan kejatuhan kerajaan PH bukan disebabkan Anwar tetapi kerana keputusan sepihak Mahathir untuk meletakkan jawatan sebagai perdana menteri tanpa berbincang dengan pemimpin PH lain.“Ini dilakukan selepas kita memberikannya peluang bersama kita untuk membuat perubahan. Walaupun partinya adalah minoriti dalam kerajaan, kita memberikannya peluang untuk menjadi perdana menteri tetapi dia tetap gagal untuk melaksanakannya,” katanya.Semasa kempen pilihan raya umum pada 2018, PH berjanji kepada rakyat Malaysia sekiranya menang, Mahathir akan dilantik sebagai perdana menteri dan isteri Anwar, Dr Wan Azizah Wan Ismail sebagai perdana menteri.Ini menyebabkan PH mendapat undi Melayu yang mencukupi untuk membentuk kerajaan, mengakhiri dominasi Barisan Nasional selama 60 tahun.Selain itu, PH mengatakan Anwar akan menggantikan Mahathir sebagai perdana menteri.Sebaik sahaja dibebaskan daripada penjara, desakan dilakukan Anwar dan penyokongnya agar Mahathir meletakkan jawatan.Desakan berterusan sehinggalah Mahathir meletakkan jawatan pada Februari menyebabkan kerajaan 22 bulan PH tumbang.Hari ini DAP dan Amanah menggesa Anwar agar tidak membuang masa untuk mendapatkan sokongan ahli Parlimen kerajaan untuk menjatuhkan Muhyiddin.Setiausaha Agung DAP Lim Guan Eng dan Presiden Amanah Mohamad Sabu berkata, kekalahan tipis gabungan itu dalam pengundian Belanjawan 2021 di Dewan Rakyat pada Selasa seharusnya dilihat sebagai peluang untuk bekerjasama dengan parti pembangkang di luar PH.Pejuang pimpinan Mahathir dan Warisan pimpinan Mohd Shafie Apdal adalah antara parti pembangkang yang tidak berada dalam PH.


Kerajaan pertimbang tubuh RCI kartel daging

Kerajaan memberi komitmen akan menangani isu pengimportan daging yang diragui secepat mungkin, termasuk menimbangkan penubuhan Suruhanjaya Siasatan Diraja (RCI) bagi menyiasatnya.Menteri di Jabatan Perdana Menteri (Hal Ehwal Agama), Zulkifli Mohamad Al-Bakri berkata perbincangan mengenainya telah dimulakan.Beliau berkata pihaknya juga akan berbincang dengan Jabatan Kemajuan Islam Malaysia (Jakim), serta bahagian Pengurusan Halal Jakim, dan beberapa kementerian untuk melihat sekiranya terdapat mana-mana kelemahan untuk dibaiki.“Saya janji tindakan segera akan diambil dalam piawaian dan bidang kuasa Jakim, di samping kita bekerjasama erat dengan kementerian lain, Insya-Allah secara bersepadu.“Selepas itu, baru kita tahu apa penyakit-penyakit (masalah) yang perlu diubati (ditangani) khususnya dalam isu pengimportan daging, sama ada ikut SOP (Prosedur Operasi Standard) halal atau tidak,” katanya kepada pemberita selepas meninjau pusat pengimport daging sejuk beku Lucky Frozen Sdn Bhd, Segambut hari ini.Sebelum ini pelbagai pihak menggesa supaya satu RCI ditubuhkan bagi menyiasat isu kartel import daging haram menggunakan logo halal yang didedahkan oleh media baru-baru ini.Ia mengenai kegiatan kartel yang menyeludup daging sejuk beku dari China, Ukraine, Brazil dan Argentina, sebelum membungkus semula daging berkenaan menggunakan logo Halal di sebuah gudang di Senai, Johor.Mengulas lanjut mengenai RCI, Zulkifli memohon supaya diberikan masa untuk berbincang mengenainya terlebih dahulu.“Saya tidak kata perlu, saya tak kata tidak. Sebab perkara ini saya perlu dalami lebih baik lagi, tetapi saya tidak akan ambil masa lama, dalam masa dua tiga hari atau seminggu ini untuk kita lihat respons dan maklumat apakah perkara-perkara yang kita boleh tangani secepat mungkin,” katanya.


Penggulungan kementerian kesihatan tumpuan utama sidang Dewan Rakyat hari ini

Penggulungan oleh Menteri Kesihatan Khairy Jamaluddin bagi pihak kementerian kesihatan (KKM) dijangka menjadi tumpuan sesi penggulungan perbahasan titah diraja pada persidangan Dewan Rakyat hari ini.Kementerian yang memainkan peranan penting dalam menangani wabak Covid-19 di negara ini, disenarai sebagai kementerian pertama yang akan menggulung perbahasan pada hari kedua penggulungan oleh kementerian-kementerian.Sejumlah 11 kementerian dijadual menggulung perbahasan membabitkan isu-isu yang dibangkitkan sepanjang empat hari perbahasan titah diraja oleh 91 wakil rakyat pembangkang dan penyokong kerajaan.Semalam, sejumlah 16 kementerian terlibat dalam hari pertama sesi penggulungan.Menurut Aturan Urusan Mesyuarat persidangan Dewan Rakyat selain kementerian kesihatan, antara kementerian lain terlibat ialah kementerian sains, teknologi dan inovasi; kementerian luar negeri; kementerian pelancongan, seni dan budaya; kementerian pembangunan luar bandar; dan kementerian belia dan sukan.Persidangan hari ini dimulakan dengan waktu pertanyaan menteri diikuti sesi pertanyaan bagi jawab lisan dan antara perkara yang akan dibangkitkan adalah isu capaian internet di kawasan luar bandar, pembelajaran secara maya bagi pelajar institusi pengajian tinggi dan keutamaan golongan B40 memasuki asrama.Soalan berkaitan capaian internet diajukan Azizah Mohd Dun (Bersatu-Beaufort), yang meminta menteri komunikasi dan multimedia menyatakan langkah yang akan diambil untuk memastikan capaian internet kelajuan tinggi di Sabah khususnya di kawasan luar bandar.Rohani Abdul Karim (GPS-Batang Lupar) pula mengajukan soalan kepada menteri pengajian tinggi, mengenai langkah menambah baik kaedah pembelajaran secara maya bagi pelajar institusi pengajian tinggi untuk mengurangkan tekanan ekoran bebanan tugasan.Persidangan Dewan Rakyat kali ini dijadual berlangsung selama 17 hari dari 13 September hingga 12 Oktober.


Thailand pertingkat kawalan sempadan dengan Malaysia menjelang Aidilfitri

Thailand mempertingkatkan kawalan di sempadan Thailand-Malaysia untuk mencegah kemasukan warga Thai yang cuba menyelinap masuk ke negara asal mereka menjelang Hari Raya Aidilfitri dalam usaha membendung penularan pandemik Covid-19.Komander Divisyen ke-15 Infantri (commander of the 15th Infantry Division) Mej Jen Paisal Noosang berkata pasukan keselamatan akan mempergiatkan rondaan di laluan-laluan tikus dan lokasi panas bagi menyekat warga Thai yang cuba menyeberangi sempadan secara tidak sah.“Warga Thai yang bekerja di Malaysia dijangka pulang untuk menyambut Hari Raya dengan menggunakan laluan tikus untuk memasuki Thailand.“Pasukan keselamatan akan memperketatkan rondaan di sempadan Thailand-Malaysia untuk mengekang kemasukan warga Thai dan asing secara haram serta mengelakkan diri daripada kuarantin mandatori,” katanya.Dalam usaha membendung penularan gelombang ketiga Covid-19, Thailand mewajibkan semua yang memasuki negara ini menjalani tempoh kuarantin selama 14 hari.Lebih 100,000 warga Thai yang berada di Malaysia dilaporkan telah pulang ke Thailand sejak penularan pandemik Covid-19 dan kira-kira 40,000 hingga 50,000 lagi warga Thai masih berada Malaysia.Pada Ahad, polis menahan 10 warga Myanmar yang dipercayai merupakan pekerja asing tanpa izin yang menaiki dua buah teksi cuba menyelinap masuk Thailand.Media tempatan melaporkan bahawa pihak berkuasa tempatan menahan hampir 16,000 individu cuba menyelinap masuk Thailand dari Malaysia, Kemboja, Laos, dan Myanmar dalam tempoh empat bulan pertama tahun ini.Pada Ahad, polis menahan 10 warga Myanmar yang dipercayai merupakan pekerja asing tanpa izin yang menaiki dua buah teksi cuba menyelinap masuk Thailand.


Malaysia catat 1,529 kes baru Covid-19

Malaysia mencatatkan sebanyak 1,529 kes baru Covid-19 hari ini, menjadikan angka keseluruhan kes jangkitan Covid-19 dalam negara sebanyak 314,989 kes.Selangor masih mencatatkan kes paling tinggi hari ini sebanyak 726 kes disusuli Sarawak (253), Johor (120), Negeri Sembilan (89), Pulau Pinang (76).Wilayah Persekutuan Labuan hari ini tidak mencatatkan kes jangkitan baru Covid-19.Sementara itu, Malaysia mencatat 2,076 kes sembuh hari ini menjadikan angka keseluruhan kes pulih daripada jangkitan sebanyak 294,034Kes aktif dengan kebolehjangkitan pula kini berjumlah 19,778.Dalam pada itu, 160 pesakit ditempatkan di Unit Rawatan Rapi termasuk 79 memerlukan bantuan alat pernafasan.Malaysia turut mencatatkan 3 lagi kematian hari ini, menjadikan jumlah mangsa yang maut meningkat kepada 1,177 orang.


PN akan kerjasama dengan GPS pada PRU15, kata Muhyiddin

Pengerusi Perikatan Nasional (PN) Muhyiddin Yassin hari ini berkata gabungan yang diketuainya itu akan bekerjasama dengan Gabungan Parti Sarawak (GPS) dalam Pilihan Raya Umum ke-15 (PRU15) akan datang.Bercakap pada sidang media di Kuching, Muhyiddin berkata persefahaman dicapai ketika mesyuarat bersama Pengerusi GPS Abang Johari Openg beberapa minggu lalu.Beliau berkata persefahaman itu termasuk Bersatu memberikan laluan kepada GPS dengan tidak bertanding dalam Pilihan Raya Negeri (PRN) Sarawak dan sebagai timbal balik GPS akan bekerjasama dengan Bersatu pada PRU15.“Pada PRU akan datang, kami tidak akan lawan sesama sendiri, tetapi akan bekerjasama,” katanya.“Kami percaya, kami dapat bantu tambah lebih banyak kerusi Parlimen.”Muhyiddin berkata Abang Johari sudahpun sedia untuk bekerjasama dengan Bersatu ketika mereka bertemu di kediamannya.“Kami capai persefahaman bagi PRN, kami akan sokong GPS,” katanya.“Abang Johari faham, dan dia kata bagi PRU, itu terbuka. Itulah apa yang dia kata.”Muhyiddin yang merupakan presiden Bersatu berkata kerjasama itu akan memperkukuhkan kedudukan Sarawak di Parlimen.“Sarawak dengan 18 ahli Parlimen GPS memberi sokongan penuh kepada saya ketika saya menjadi perdana menteri,” katanya.“Tanpa mereka, kita tidak boleh bentuk kerajaan persekutuan. Apa yang kami mahu pada masa depan adalah untuk perkukuhkan dengan penyertaan kami.”Beliau menambah Bersatu sudah berjanji untuk tidak bertanding pada PRN Sarawak.“Jadi, saya harap persefahaman itu akan dihormati.”Beliau turut memuji Naib Pengerusi Bersatu Sarawak Ali Biju kerana menarik diri daripada bertanding di Krian.Beliau berkata Bersatu tetap berpegang kepada janji walau sokongan akar umbi menggesa pimpinan parti itu untuk terus bertanding dalam PRN Sarawak.“Tindakan beliau itu mulia dan sangat terhormat,” katanya mengenai Ali.“Pengorbanan beliau itu sunggah bermakna dalam menghormati persefahaman antara Abang Johari dan saya dalam memperkasakan kerjasama Bersatu dan GPS di Sarawak.“Ada persefahaman supaya penyokong kami tidak rasa kecewa,” tambahnya.“Kami perlu iktiraf ahli-ahli kami di Sarawak.”Ketika ditanya berhubung nama Ali yang masih tertera di kertas pengundian, Muhyiddin berkata pertandingan yang sebenar hanya melibatkan tiga calon lain bagi merebut kerusi itu.Beliau turut menggesa pengundi Krian yang menyokong Ali untuk mengundi calon GPS Friday Belik.“Ali Biju sudah jelaskan dia tidak bertanding. Jadi Ali sedang beritahu orang ramai jangan pangkah dia.“Dan saya pun cakap sekarang ni jangan pangkah Ali sebab dia tak bertanding. Letak pangkah anda pada calon GPS.”


Krisis politik: Antara strategi, helah dan solusi

Semalam perdana menteri (PM) telah membentangkan cadangan ‘bersama pulihkan negara’. Banyak perkara yang kerajaan Perikatan Nasional (PN) tawarkan kepada rakyat dan pembangkang sebagai timbal balas menyokong keabsahan Muhyiddin Yassin sebagai PM di sidang Parlimen akan datang.Antara tawaran yang dikemukan PM ialah bantuan tunai RM10 bilion kepada 11 juta penerima dalam separuh kedua tahun 2021, rang undang-undang (RUU) pindaan Perlembagaan yang menghadkan tempoh jawatan PM kepada dua penggal sahaja dan RUU anti-lompat Parti. Kerajaan PN juga bersetuju untuk melaksanakan Undi 18 tanpa perlu menunggu pelaksaan pendaftaran automatik yang mana akan mengambil masa yang lama. PM juga berjanji bahawa Pilihan Raya Umum ke-15 (PRU15) akan diadakan selewat-lewatnya pada Julai 2022.Lebih menggiurkan, ketua pembangkang akan diberikan pengiktirafan setaraf dengan menteri kanan yang mana akan diberikan saraan dan kemudahan yang sama. Dalam masa yang sama, PM mengakui dia tidak lagi mempunyai majoriti sokongan ahli Parlimen (MP), tetapi dia juga mendakwa pihak pembangkang tidak mempunyai calon PM yang mempunyai sokongan majoriti MP.Mari kita analisa satu per satu situasi politik di Malaysia secara rasional dan objektif.Siapa calon PM pembangkang?Adakah benar Muhyiddin telah hilang majoriti sokongan MP sebagai PM? Ya benar, dia sendiri telah mengesahkannya secara terbuka. Maka, apa pilihan yang dia ada? Meletakkan jawatan sebagai PM atau menasihati Agong untuk membubarkan Parlimen.Jika dia meletakkan jawatan sebagai PM, maka Agong perlu melantik PM yang baru. Mari kita semak nombor sokongan. Muhyiddin setakat 9 Ogos memiliki sokongan jelas 100 MP termasuk 23 MP Umno yang tidak bersama Ahmad Zahid Hamidi. Anwar Ibrahim pula melalui gabungan PH mempunyai sokongan 88 MP sebagai calon PM.Warisan dengan sokongan 8 MP jelas tidak menyokong Anwar sebagai calon PM. Hal yang sama berlaku dengan parti Pejuang yang mana mereka bertegas bahawa negara perlukan majlis pemulihan negara atau Mageran 2.0.MP Umno (baca: kluster mahkamah) secara terbuka bertegas dengan slogan ‘No Anwar dan No DAP’. Sama ada kenyataan ini bersifat strategi politik atau tidak, rakyat dan ahli Umno akan membuat penilaian kelak.Pembangkang walaupun mempunyai majoriti MP teramai tetapi tidak pernah bersepakat dan bersetuju dengan satu nama calon PM. Jika akhirnya nanti mereka ditakdirkan sepakat menamakan satu calon PM, majoriti yang mereka ada juga amat tipis. Apabila ada satu atau dua MP melompat masuk ke blok lain, maka kerajaan yang baru nanti juga akan jatuh.Jika Muhyiddin benar-benar meletakkan jawatan, apa yang akan jadi selepas itu? Krisis politik yang berterusan dan mungkin akan lebih parah. Ini semua akan membuang masa dan fokus kita terhadap isu rakyat seperti usaha menangani Covid19.Pilihan ke dua ialah menasihati Agong untuk membubarkan Parlimen. Pilihan ini majoriti semua sepakat bukanlah pilihan yang ideal dan amat tidak sesuai dengan situasi semasa.Confidence and Supply Agreement (CSA)Apa yang kerajaan PN tawarkan kepada pembangkang ketika ini adalah mirip kepada CSA. CSA berlaku apabila kerajaan berada dalam keadaan minoriti yang menyebabkan tidak cukup sokongan MP di Dewan Rakyat untuk meluluskan ‘votes of confidence’ atau pun hal-hal yang berkaitan dengan belanjawan. Apabila ini berlaku, kerajaan dan pembangkang mencapai kata sepakat untuk meluluskan atau menyokong usul kerajaan tanpa perlu menjadi sebahagian daripada pihak kerajaan.CSA adalah perkara biasa yang berlaku di negara-negara Komanwel yang mengamalkan Westminster Parliamentary Democracy System. Antara negara-negara yang pernah mengamalkan CSA ialah New Zealand, United Kingdom, Australia dan Kanada. Maka tuduhan bahawa tawaran kerajaan PN ini adalah bersifat rasuah atau “scheme of things” mungkin perlu dinilai semula.Walaupun kini menentang, Syed Saddiq dan parti Muda (baca: pendaftaran parti telah ditolak) pernah mencadangkan idea CSA ini pada tahun lepas. Anthony Loke daripada DAP juga pernah menyuarakan hal ini dan meminta reaksi balas daripada rakyat Malaysia.Kini, Ong Kian Ming dan Tony Pua menyarankan agar pihak pembangkang mengambil serius cadangan kerajaan PN dan segera berbincang.Akhirnya, kini pintu perbincangan CSA melalui kerajaan dan parti pembangkang seakan ditutup apabila semua parti pembangkang kelihatan sepakat untuk menolak tawaran kerajaan PN.Strategi dan helah politikTindakan Muhyiddin Yassin untuk mengusulkan undi percaya di Parlimen pada bulan September sememangnya dia sedang membeli masa. Dia cuba untuk mencari lebih banyak sokongan MP daripada blok pembangkang untuk menyokong dan menyesahkan keabsahannya sebagai PM.Apabila tular dakwaan kononnya terdapat aktiviti membeli MP dengan harga durian RM30 juta, ini merupakan tindakan terancang, sama ada ia benar-benar dibuat oleh pihak yang sedang ingin mengekalkan kuasa atau pun sebenarnya dibuat oleh “black ops” pihak pembangkang. Jika ini dibuat oleh pihak yang sedang berkuasa, maka jelas ini tindakan bodoh. Gunakan aplikasi whatsapp untuk beli MP dengan nilai puluhan juta ringgit? Like seriously?Bukan rahsia sebenarnya di dalam blok pembangkang itu sendiri terdapat MP yang tidak bersetuju untuk menjatuhkan kerajaan sedia ada, walaupun kekal dengan prinsip tidak menyokong kerajaan PN tetapi mereka bimbang dengan implikasi yang akan berlaku selepas jatuhnya kerajaan sedia ada.Menyedari hal ini, ‘black ops’ pembangkang boleh sahaja mencipta isu beli MP dengan harga durian RM30 juta. Ini akan mematikan langkah MP pembangkang yang berniat untuk menyokong Muhyiddin ketika sesi usul undi percaya di Parlimen kerana mereka akan berasa bimbang dituduh telah dibeli oleh kerajaan PN melalui tawaran durian RM30 juta.Menyedari hal ini, Muhyiddin segera membuat tawaran terbuka agar kebimbangan mereka akan dituduh terima durian RM30 juta akan terhakis. Tawaran-tawaran yang dibuat sangat bersifat reform institusi yang mana kerajaan PH sebelum ini juga gagal untuk melakukannya.Bilakah lagi kita akan mendapat peluang melaksanakan reform sebesar ini?Walaupun kelihatan pintu rundingan antara kerajaan dan parti pembangkang telah tertutup, tetapi situasi politik pasca PRU14 sangat berbeza. Keputusan induk parti politik tidak lagi dilazimi dengan diikuti oleh ahli Parlimen parti terbabit.Lihat sahaja Umno sebagai contoh. Ini situasi yang menarik untuk kita perhatikan ketika sesi usul undi percaya di dewan Parlimen nanti.Solusi menang-menangPihak pembangkang sepatutnya mengambil kesempatan dengan berunding terlebih dahulu dengan kerajaan PN mengenai tawaran ini. Antara kritikan yang didengari ialah, jika benar kerajaan PN ikhlas, sepatutnya peruntukkan parlimen sama rata kepada semua ahli Parlimen termasuk pembangkang dilakukan sebelum ini.Bukan ketika nyawa kerajaan PN dihujung tanduk. Mungkin pembangkang terutamanya PH lupa, ketika zaman mereka memerintah pun walaupun ada peruntukkan diberikan kepada MP pembangkang, tetapi jumlahnya jauh berbeza.Sepatutnya mereka ambil peluang untuk memberikan syarat tambahan untuk sokongan diberikan kepada kerajaan PN. Contohnya, menjadikan peruntukkan untuk setiap ahli Parlimen sama rata bagi setiap kawasan Parlimen tidak kira kerajaan atau pembangkang.Mungkin saiz Parlimen, soal geografi dan jumlah penduduk boleh diambil kira. Jadikan ia akta atau undang-undang supaya siapa pun yang akan menjadi kerajaan kelak, isu ini tidak akan lagi berbangkit dan pengundi tidak akan dihukum kerana memilih wakil MP yang berbeza dengan pihak yang memiliki majoriti sokongan di Dewan Rakyat.Pembangkang juga boleh mendesak kerajaan untuk bersetuju menurunkan sebahagian bidang kuasa pusat ke negeri bagi membolehkan kerajaan negeri mengawal urusan tertentu yang berkaitan dengan pengurusan bencana Covid-19 dan juga urusan pemberian vaksin terutamanya di negeri-negeri yang dikuasai oleh PH atau Umno.Ini juga memberikan lebih tanggungjawab kepada kerajaan negeri mengawal urusan tertentu kerana seringkali kritikan yang didengari ialah banyak yang tidak boleh dilakukan kerana bukan dalam bidang kuasa negeri contohnya penutupan kilang-kilang.PRU15 dijanjikan akan dilaksanakan selewat-lewatnya bulan Julai 2022. Ada banyak isu berbangkit yang diperjuangkan oleh pembangkang sebelum ini terutamanya yang melibatkan SPR dan juga RUU pembiayaan dana politik.RUU ini difahamkan sudah sedia ada cuma tidak sempat dibentangkan di Parlimen apabila kerajaan PH tumbang awal tahun lepas. Masukkan sekali RUU pembiayaan dana politik sebagai syarat sokongan.Untuk menjadikan imej pembangkang tetap “bersih” walaupun menerima tawaran CSA daripada kerajaan PN, maka boleh sahaja tolak cadangan agar ketua pembangkang diberikan saraan dan kemudahan yang sama seperti menteri kanan.Ini satu kerugian, tetapi jika persepsi umum yang menjadi isu, maka tidak salah jika tawaran ini ditolak pada kali ini tetapi boleh diperkasakan dimasa hadapan.Jika kita amati, semua tawaran dan cadangan syarat balas ini akan menguntungkan semua pihak. Kerajaan PN masih boleh kekal berfungsi, pembangkang akan mendapat pembelaan yang lebih baik dan rakyat pula akan mendapat manfaat terbesar apabila kerajaan akan menjadi lebih stabil kerana kurang politiking, dan banyak peluang reformasi boleh dilaksanakan.Rakyat itu rajaParti dan pemimpin politik sebenarnya memiliki dua raja. Satu raja yang ditegakkan di atas institusi Perlembagaan, dan satu lagi raja tidak rasmi iaitu rakyat marhaen.Apa pun keputusan dan perancangan orang politik kelak, mereka bukan hanya perlu memuaskan hati institusi beraja sahaja, tetapi juga mengangkat dan mendukung maruah rakyat kepada kehidupan yang lebih baik. Ini semua memerlukan ahli politik yang berjiwa besar dan bersifat negarawan.Akhir kalam, izinkan penulis memetik kata-kata Kian Ming ketika perbahasan di Parlimen baru-baru ini apabila dia mengajak kepada moratorium Covid-19, “Extraordinary times calls for extraordinary leadership by all of us here in this hall.”Sekarang, bola tanggung di kaki semua ahli politik sama ada mahu terus bergulat merebut kuasa atau boleh saling bekerjasama membaik pulih negara ini.Abdul Azim Bin Roslan pengasas bersama Anak Muda Merdeka.* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Hutang 1MDB dijamin kerajaan, Muhyiddin ingatkan Najib

Muhyiddin Yassin hari ini terus mempersoalkan dakwaan Najib Razak di Dewan Rakyat minggu lalu wang rakyat tidak digunakan untuk membayar hutang 1MDB, mempersoalkan bagaimana bekas perdana menteri yang juga menteri kewangan itu boleh terlupa hutang tersebut dijamin kerajaan.“Apabila 1MDB gagal membayar hutang-hutang termasuk faedah yang keseluruhannya berjumlah lebih RM50 billion, maka kerajaanlah yang terpaksa membayar hutang-hutang ini. Maknanya, ini duit rakyatlah,” katanya ketika membahaskan titah diraja di Dewan Rakyat hari ini.Menurut Muhyiddin, kerajaan sudah membayar hutang 1MDB berjumlah RM13.3 bilion setakat ini seperti yang telah diumumkan Menteri Kewangan Tengku Zafrul Aziz pada Februari lalu.Muhyiddin turut mengandaikan kenyataan Najib kononnya tiada wang rakyat digunakan untuk membayar hutang 1MDB mungkin bermaksud kerajaan perlu menggunakan wang dan aset yang berjaya diperolehi semula bagi membayar hutang syarikat itu.Baru-baru ini, Najib mendakwa dana awam tidak digunakan untuk membayar hutang 1MDB kerana pelbagai entiti, termasuk Goldman Sachs, firma audit KPMG dan Deloitte, Ambank dan Jabatan Kehakiman (DoJ) Amerika Syarikat sudah memulangkan dana 1MDB, berjumlah RM23 bilion kepada Malaysia.“Sepatutnya wang ini boleh digunakan untuk membayar hutang 1MDB. Hakikatnya, satu sen pun prinsipal hutang 1MDB tidak pernah dibayar (guna wang rakyat).“Pada 2018 hutang 1MDB berjumlah RM32 bilion. Pada 2019 hutang RM32 bilion. Pada 2020 hutang RM32 bilion. Pada 2021 hutang RM32 bilion,” katanya.Bagaimanapun, Zafrul berkata dakwaan Najib tersebut adalah tidak berasas dan menjelaskan kerajaan sudah mula membayar faedah hutang 1MDB kira-kira RM6.5 bilion dan belum membayar prinsipal kerana ia masih lambat untuk matang.Dalam perbahasannya hari ini, Muhyiddin turut menyenaraikan beberapa aset berkait 1MDB yang diperolehi semula oleh kerajaan termasuk sebuah kapal layar mewah bernilai AS$130 juta, jet peribadi bombardier bernilai AS$35 juta, dan aset-aset mewah milik Riza Aziz yang merupakan anak tiri kepada Najib iaitu sebuah rumah di London bernilai 23.2 juta pound, sebuah rumah di Berverly Hills bernilai AS$17.5 juta dan sebuah kondominium bernilai AS$35.5 juta di New York.“Kesemua aset-aset ini tentunya dibeli bukan untuk tujuan pelaburan yang menguntungkan 1MDB.“Tetapi sebaliknya dikeroyok oleh orang-orang yang rapat dengan Pekan (Najib) menggunakan sebahagian wang berjumlah 4.5 bilion dolar AS yang dicuri dari 1MDB,” katanya.Namun, Muhyiddin berkata penyelewengan 1MDB itu akhirnya dapat disiasat selepas kekalahan Barisan Nasional (BN) pada Pilihan Raya Umum ke-14 yang menyaksikan pentadbiran Najib tumbang.Katanya, kerajaan baru kemudiannya menubuhkan sebuah pasukan petugas khas untuk merampas semula wang dan aset 1MDB yang dicuri.Muhyiddin turut berkata semasa menjadi perdana menteri, beliau mengarahkan pasukan khas tersebut untuk menjejak dan mendapatkan kembali wang dan aset 1MDB yang disorok di negara-negara asing.“Saya difahamkan setakat ini lebih RM20 billion wang dan aset 1MDB telah dirampas semula oleh kerajaan dan dimasukkan ke dalam Akaun Amanah Mendapatkan Kembali Asset yang akan digunakan untuk membayar sebahagian hutang 1MDB.“Bayangkan jika Pekan masih perdana menteri. Saya tidak fikir dia akan tubuhkan sebuah pasukan petugas khas untuk mencari wang dan aset 1MDB yang hilang kerana yang menghilangkan wang dan aset itu pun dia.“Jadi benarlah Pekan ini seorang yang cerdik – cerdik berbohong,” katanya.Najib dijatuhkan hukuman selama 12 tahun dan denda RM210 juta selepas didapati bersalah bagi tujuh pertuduhan salah guna dana SRC International, sebuah entiti yang mempunyai kaitan dengan 1MDB.Hukuman tersebut turut dikekalkan di Mahkamah Rayuan tahun lalu di mana hakim mengatakan jenayah dilakukannya mendatangkan malu kepada negara.Muhyiddin turut menambah kerosakan akan melanda negara jika integriti tidak dijadikan pegangan pemimpin yang mentadbir kerajaan.“Apa lagi yang kesnya terkenal seantero dunia sebagai ‘skandal terbesar abad ini’ yang melibatkan rantaian penyangak kewangan global atau ‘the plundering idiots’ yang mencetuskan ‘a national embarrassment’.”


Kebanyakan rakyat masih patuh SOP, segelintir sudah letih

Tular di media sosial kebelakangan ini mengenai gambar dan video pelanggaran prosedur operasi standard (SOP) oleh pelbagai pihak hingga mencetuskan kemarahan orang ramai lebih-lebih lagi ketika negara masih mencatatkan angka jangkitan Covid-19 yang tinggi.Namun di sebalik penularan isu itu, majoriti rakyat Malaysia masih kekal mematuhi SOP yang ditetapkan kerajaan apatah lagi ia sudah menjadi sebahagian norma baharu kehidupan harian dan dipraktikkan secara meluas di seluruh negara sejak perintah kawalan pergerakan (PKP), tahun lepas.Pakar psikologi kaunseling Universiti Pendidikan Sultan Idris (UPSI) Fauziah Mohd Saad berkata perkara itu terbukti ketika sambutan Hari Raya Aidilfitri baru-baru ini yang menyaksikan majoriti rakyat patuh dengan arahan kerajaan agar tidak mengadakan aktiviti kunjung-mengunjung.“Namun dari segi penguatkuasaan, perlu ada pemerkasaan oleh pihak berkuasa seperti pihak pengurusan pusat beli-belah yang sepatutnya mengawal jumlah kedatangan pengunjung,” katanya.Pakar kaunseling dan motivasi bebas Hushim Salleh pula berpendapat bahawa pelanggaran SOP oleh segelintir rakyat berlaku kerana mereka telah melalui perintah kawalan pergerakan dalam tempoh yang panjang hingga berasa terkongkong.“Mereka mengalami keletihan pandemik hingga mencetuskan kesan psikologi dan emosi yang membawa pada tahap mereka sudah tidak kisah dengan situasi penularan wabak Covid-19 ini.“Mereka bukan tidak tahu pasal angka jangkitan kes dan nasihat mengenai SOP kerana ia boleh diperoleh daripada telefon pintar masing-masing tapi keadaan sekarang ada kalanya membawa kepada pemikiran yang tidak rasional,” katanya.Selangor masih mencatatkan kes tertinggi Covid-19 dengan sejumlah 1,650 kes baharu direkodkan semalam (17 Mei).Sementara itu, pakar perubatan lesihatan Awam, Fakulti Perubatan dan Sains Kesihatan Universiti Putra Malaysia Dr Malina Osman menyifatkan ketidakpatuhan SOP dalam kalangan penduduk di Selangor terutama di Shah Alam menjadi punca peningkatan kes positif Covid-19.Tinjauan Bernama di Pusat Penilaian Covid-19 (CAC) di Stadium Malawati dekat sini juga mendapati keadaan tidak sesak sebagaimana ditularkan sebelum ini.Ini susulan kerajaan negeri memasang khemah di luar CAC untuk kemudahan pesakit dan petugas di pusat berkenaan.


PAS hukum ‘pengkhianat’ Umno di Perak?

PAS tidak mahu menyertai kerajaan baru di Perak kerana kecewa dengan tindakan Umno yang tidak menghormati permuafakatan dalam Perikatan Nasional (PN) sehingga menyebabkan Timbalan Presiden Bersatu Ahmad Faizal Azumu disingkirkan sebagai menteri besar, kata sumber.Sumber PAS berkata, tindakan Umno itu sebagai “tidak mengenang budi” Bersatu yang meninggalkan Pakatan Harapan (PH) dan “memungut” parti Melayu itu untuk bersama-sama membentuk kerajaan selepas 22 bulan menjadi pembangkang.“Pengkhianatan Umno itu tidak boleh diterima PAS, seperti yang dikatakan Yang Dipertua PAS Perak Razman Zakaria dalam sidang DUN semalam, Faizal Azumu sudah berkorban meninggalkan PH, menjemput Umno dan PAS membentuk kerajaan di Perak,” kata sumber itu kepada MalaysiaNow dengan syarat tidak dinamakan.“Sekarang kita nak tengok, apakah Umno sanggup bersama DAP dan PH untuk membentuk kerajaan di Perak.”Semalam Faizal yang juga ahli Dewan Undangan Negeri (Adun) Chenderiang digulingkan daripada jawatan menteri besar selepas gagal mendapat sokongan majoriti dalam usul undi percaya terhadapnya yang dikemukakan Umno dalam Dewan Undangan Negeri (DUN) Perak.Keputusan undi belah bahagi yang dijalankan semalam menyaksikan 10 Adun bersetuju, 48 tidak bersetuju manakala satu undi rosak atau berkecuali.“Sekarang kita nak tengok, apakah Umno sanggup bersama DAP dan PH untuk membentuk kerajaan di Perak.”Ahli Dewan Negara Perak Annuar Zaini berkata hari ini Sultan Nazrin Shah menitahkan agar parti politik di negeri itu mencari formula terbaik bagi membentuk kerajaan baru.Menurut sumber sama, kenyataan dikeluarkan Setiausaha Agung PAS Takiyuddin Hassan semalam adalah tepat kerana parti Islam itu tidak mahu dilihat sebagai “lalang” “selepas undi sokong Faizal, sokong Umno pula untuk lantik MB baru”.“PAS mengambil pendekatan untuk terus berperanan seperti biasa sebagai wakil rakyat di peringkat negeri dan mengambil ketetapan untuk tidak terlibat dalam apa jua barisan exco baru kerajaan negeri Perak demi menjaga hubungan dengan PN,” tambah sumber itu.Pensyarah Universiti Utara Malaysia (UUM) Kamarul Zaman Yusof menyifatkan Umno Perak harus “memujuk” kembali Bersatu dan PAS agar DAP tidak kembali menguasai pentadbiran kerajaan di negeri itu.“Umno Perak perlu akui kesilapan dan memohon maaf daripada Bersatu dan PAS Perak bagi memastikan Perak tak jatuh ke tangan PH.“Berilah kepercayaan kepada Sultan Perak untuk pilih siapa saja daripada nama bakal MB yang dicalonkan oleh Umno, Bersatu dan PAS,” katanya kepada MalaysiaNow.Katanya senario politik yang berlaku di Perak harus dijadikan pengajaran agar kerjasama antara parti-parti yang mendokong kerajaan PN dapat diperkukuhkan.“Pengajarannya ialah semua pihak perlu lebih ikhlas dalam berkawan. Yang jadi ketua kerajaan kena sentiasa runding parti rakan.“Parti rakan yang tak puas hati dengan ketua kerajaan perlu kemukakan masalah mereka melalui saluran yang betul supaya hubungan tidak berantakan,” katanya kepada MalaysiaNow.Kamarul yang merupakan pensyarah kanan Kolej Undang-Undang, Kerajaan dan Pengajian Antarabangsa (Colgis) berkata, tindakan mengemukakan usul undi percaya itu dilihat sedikit sebanyak mampu menjejaskan kerjasama dan percaturan politik PN di peringkat persekutuan.“Ya, sudah pasti kerana MB yang dijatuhkan adalah timbalan presiden parti rakan. Lukanya pasti ada dan dalam.“Ia agak membingungkan tatkala hubungan di peringkat pusat sudah kelihatan semakin baik dengan penubuhan Majlis Presiden PN, hasil cadangan Umno sendiri, membabitkan presiden semua parti yang menjadi anggota kerajaan diterima baik oleh semua pihak.”


Menteri agama tampil perjelas isu ucapan perayaan atas kek

Ucapan perayaan pada produk di dalam premis yang dipersijilkan halal oleh Jabatan Kemajuan Islam Malaysia (Jakim) adalah dibenarkan, asalkan ia bukanlah dibuat atas tujuan untuk dipamerkan, kata Zulkifli Mohamad Al Bakri.Menteri di Jabatan Perdana Menteri (Hal Ehwal Agama) itu menjelas isu membabitkan ucapan “Merry Chirstmas” pada kek seperti yang dilaporkan oleh MalaysiaNow semalam hanya satu “salah faham”.“Ringkasnya, jika kedai B yang ada sijil halal Jakim buat kek dengan ucapan perayaan pada kek untuk tujuan pameran (display) di dalam premis, ia tidak dibenarkan …“… tetapi jika Kedai B menyediakan kek yang ditempah A dan ada ucapan perayaan pada kek, ia dibenarkan,” jelasnya dalam satu siri ciapan di Twitter.Tambahnya, beliau berharap penjelasan ini boleh meleraikan salah faham.“Saya berharap penganut Kristian di Malaysia dikurniakan keamanan, kesihatan, kegembiraan dan kekayaan pada tahun-tahun mendatang,” katanya.Malaysianow semalam melaporkan seorang lelaki terkejut apabila permintaannya untuk menulis ucapan Merry Christmas di atas sebiji kek ditolak kedai berkenaan untuk mematuhi syarat di dalam proses untuk mendapatkan sijil halal Jakim.Akhirnya kek itu dihantar kepada penerima dengan tulisan ucapan “Selamat Bercuti”.Ucapan Merry Christmas sering kali menjadi subjek perdebatan dalam kalangan rakyat Malaysia apabila segelintir golongan pendakwah melarang orang Islam mengucapnya kerana ia dikatakan memuja agama Kristian.Jakim merupakan badan tunggal dalam menganugerahkan sijil halal kepada barangan dan makanan serta restoran di seluruh negara.Pada masa lalu, pengkritik bertindak mempersoalkan beberapa syarat yang ditetapkan Jakim kepada pengeluar makanan dan francais yang ingin memperoleh sijil perakuan halal, termasuk melarang pengunaan nama-nama tertentu pada produk tersebut.Francais terkemuka Auntie Anne’s dan restoran makanan segera A&W pernah dipaksa menukar nama produk terkenal mereka kerana syarat ditetapkan Jakim melarang pengunaan perkataan seperti “dog” dan “beer” pada menu mereka.Disebabkan itu, Auntie Anne’s menamakan semula produk “pretzel dog” kepada “pretzel sausage”, manakala A&W terpaksa menukar dua menu popular mereka yang dikenali seluruh dunia: Coney Dog dan Root Beer, menjadi Coney Chicken (atau Beef) dan RB.


Selepas jumpa Anwar, Muhyiddin, Agong titah 30 ahli Parlimen BN mengadap

Yang di-Pertuan Agong Sultan Abdullah Sultan Ahmad Shah kini menitahkan 30 ahli Parlimen Barisan Nasional (BN) untuk mengadap esok, ketika drama berhubung calon perdana menteri dan penubuhan kerajaan baru masih berterusan.
Istana Negara berkata sesi mengadap itu akan dibuat bermula 10.30 pagi esok.
“Proses ini adalah bertujuan supaya Seri Paduka Baginda Yang di- Pertuan Agong Sultan Abdullah Sultan Ahmad Shah dapat membuat keputusan bagi melantik seorang ahli Dewan Rakyat yang pada hemat baginda mungkin mendapat kepercayaan majoriti ahli Dewan Rakyat sebagai perdana menteri seperti yang diperuntukkan di bawah Perkara 43(2)(a) Perlembagaan Persekutuan.
“Seri Paduka Baginda menyeru dan menasihati seluruh rakyat agar bersabar dan bertenang sehingga proses pembentukan kerajaan baharu dan pelantikan bakal perdana menteri Malaysia ke-10 selesai,” kata Datuk Pengelola Bijaya Diraja Ahmad Fadil Shamsuddin dalam sebuah kenyataan.
Titah untuk mengadap itu adalah susulan pertemuan Sultan Abdullah bersama Pengerusi Perikatan Nasional Muhyiddin Yassin dan Pengerusi Pakatan Harapan Anwar Ibrahim yang dilihat bakal menyelesaikan kemelut politik negara selepas Parlimen tergantung akibat tiada majoriti jelas dalam pilihan raya umum baru-baru ini.
Bagaimanapun, Anwar berkata selepas sesi mengadap beliau hari ini, tiada sebarang keputusan dicapai.
Terdahulu, BN yang kalah teruk pada pilihan raya umum Sabtu lalu berkata ia akan menjadi pembangkang dan tidak akan menyokong mana-mana gabungan.
Setiausaha Agung BN Zambry Abd Kadir turut berkata tiada ahli Parlimen BN yang memberikan sokongan kepada Muhyiddin dan berkata mereka menyerahkan perkara itu kepada Agong.
"Dewan Tertinggi juga mengambil pendirian terbuka untuk berbincang dengan pihak-pihak yang berkenaan bagi memastikan sebuah kerajaan dapat dibentuk demi kepentingan negara dan kesejahteraan rakyat.
"Dengan pendirian dan keputusan yang dicapai, kedudukan BN adalah kekal seperti sekarang," katanya.
Pengerusi BN Ahmad Zahid Hamidi dan beberapa pemimpinnya lain telah mengadakan perbincangan dengan pemimpin PH semalam ketika presiden Umno itu berada di bawah tekanan hebat daripada ahli Parlimen yang enggan bekerjasama dengan musuh lama mereka.
Beliau juga turut digesa termasuk dari dalam gabungannya sendiri, supaya berundur berikutan prestasi buruk BN pada pilihan raya kali ini.


Peguam Rosmah bangkitkan risiko berat sebelah isu penghakiman bocor

Pasukan pembelaan Rosmah Mansor memberitahu Mahkamah Tinggi hari ini terdapat risiko berat sebelah di pihak hakim Mohamed Zaini Mazlan jika beliau terus mendengar kes Rosmah kerana wujudnya “draf yang didakwa penghakiman kes”.
Peguam Rosmah Jagjit Singh berkata walaupun mereka yakin hakim tidak akan dipengaruhi oleh penghakiman yang dikatakan bocor tersebut, risiko berat sebelah masih wujud.
Beliau berhujah hakim perbicaraan mesti dapat melaksanakan tugas secara saksama dan bebas daripada pengaruh luar.
Beliau berkata draf penghakiman yang dikatakan telah disediakan oleh seorang individu atau atau lebih  tidak mempunyai kuasa.
“Oleh itu, bagaimana pihak pendakwaan boleh mengatakan bahawa dakwaan ini (kononnya draf penghakiman) adalah khabar angin?” katanya.
Jagjit berhujah bahawa pendakwaan mengatakan draf penghakiman yang dikatakan itu sebagai satu penyelidikan dan mencabar permohonan penarikan diri dengan mendakwa ia dibuat berdasarkan bukti dengar cakap.
Beliau berkata terdapat laporan polis dan kebocoran itu sedang disiasat oleh polis Sentul, sambil menambah bahawa pendaftar Mahkamah Persekutuan juga mahu perkara itu disiasat.
“Hakim mesti boleh menyampaikan keputusan tanpa pengaruh yang tidak wajar secara langsung atau tidak langsung daripada mana-mana sumber lain. Dokumen yang bocor itu disediakan oleh lebih daripada seorang.
“Dokumen yang bocor itu membimbangkan apabila muncul di media sosial. Tetapi ia telah keluar, kita tidak boleh menyembunyikannya di bawah tempurung. Dokumen yang bocor itu bukanlah penghakiman bertulis sebenar terhadap Rosmah, tetapi salinan penulisan oleh unit penyelidikan Mahkamah Tinggi Kuala Lumpur,” katanya.
Beliau berkata dua catatan di Malaysia Today dikongsi secara meluas di media sosial.
Jagjit mendakwa awan gelap telah menyelubungi badan kehakiman sejak 23 Ogos 2022 apabila penghakiman kes Najib Razak membabitkan dana SRC International Sdn Bhd didakwa bocor sebelum Mahkamah Persekutuan mengumumkan keputusannya.
Beliau berkata perkara ini sama seperti apa yang berlaku pada 1988, merujuk kepada penyingkiran ketua hakim negara ketika itu Mohamed Salleh Abas, yang lebih dikenali sebagai krisis kehakiman negara.
Jagjit kemudian merujuk kepada dua dokumen (penghakiman) yang didakwanya disediakan oleh orang lain.
Zaini: Apa kamu panggil dokumen ini?
Jagjit: Secara terang dan ringkas, ia telah disediakan atas permintaan dan arahan seseorang yang berkuasa.
Zaini: Jawab soalan saya. Apa kedua-dua dokumen ini?
Jagjit: Saya tidak boleh melabelnya tetapi ia menunjukkan suatu yang salah.
Zaini: Apa yang dipanggil penghujahan? Apakah tujuan penghujahan bertulis kamu?
Jagjit: Untuk meyakinkan Yang Arif. Tetapi ini (dokumen) tidak dapat meyakinkan Yang Arif kerana Yang Arif perlu berfikiran bebas.
Hakim kemudian menyoal lagi mengenai dokumen itu dan Jagjit berkata beliau tidak boleh menjawab.
Zaini: Ada dalam afidavit, kamu katakan ia (dokumen itu) adalah penghakiman saya. Setelah mendengar sekarang, saya keliru. Adakah kamu mengatakan ini adalah draf penghakiman yang disediakan untuk saya?
Jagjit: Ya
Zaini: Saya gembira kita dapat menjelaskannya. Kamu melihat kedua-dua dokumen ini sebagai pendapat atau draf penghakiman?
Jagjit: Bagi saya ia tidak kelihatan seperti pendapat tetapi ia adalah draf penghakiman yang ditulis oleh pihak ketiga.
Zaini: Adakah kamu menyangka saya akan menggunakan draf penghakiman (dalam keputusan saya)?
Jagjit: Di situlah bahaya sebenar berat sebelah... persepsi.
Zaini: Saya rasa saya faham maksud kamu.
Sementara itu, timbalan pendakwa raya Gopal Sri Ram berhujah bahawa Malaysia Today - laman web yang memaparkan apa yang dikatakan sebagai ‘penghakiman bocor’ itu - bukanlah sumber yang boleh dipercayai.
Beliau berkata penulis artikel itu (di laman web) adalah seorang pelarian yang bersembunyi di United Kingdom.
“Beliau wartawan penyangak. Pandangannya berubah mengikut berapa banyak dia dibayar. Walaupun Yang Arif meminta pendapat yang ditulis oleh unit penyelidikan, walaupun Yang Arif menelitinya dan membuat pertimbangan, ia akan menjadi suatu perkara biasa," katanya.
Sri Ram, yang merupakan bekas hakim Mahkamah Persekutuan, berkongsi bahawa semasa perkhidmatannya, Ketua Hakim Negara ketika itu mencadangkan agar beliau mempunyai pasukan penyelidik sendiri, namun beliau menolak idea itu.
"Tetapi itu hanya cara saya. Setiap hakim ada cara sendiri," katanya dan meminta mahkamah menolak permohonan itu.
Hakim Zaini menetapkan untuk menyampaikan keputusannya mengenai permohonan itu selepas rehat pada tengah hari.
Rosmah, 70, memfailkan permohonan itu pada saat akhir, sehari sebelum keputusan sama ada didapati bersalah atau tidak, atas alasan penghakiman kes yang dikatakan bocor yang disediakan pihak lain yang tular oleh media massa dan elektronik pada 26 Ogos.


Kerajaan nilai semula SOP jika kes harian turun bawah 4,000, kata Ismail Sabri

Kerajaan akan menilai semula pelaksanaan ketat prosedur operasi standard (SOP) sekatan penuh pergerakan di bawah perintah pawalan Pergerakan (PKP) 3.0 yang berkuat kuasa sejak 1 Jun lepas, jika jumlah jangkitan harian Covid-19 turun bawah 4,000, kata Menteri Kanan (Kluster Keselamatan) Ismail Sabri Yaakob.Bagaimanapun katanya itu tidak bermakna kerajaan akan menamatkan PKP.“Saya dimaklumkan Menteri Kesihatan Dr Adham Baba dan Ketua Pengarah Kesihatan Dr Noor Hisham Abdullah bahawa apabila sampai ‘level’ 4,000 kes, kita akan ‘review’ balik PKP ini. Bukan bermakna kita tamatkan PKP, tapi mungkin kita ‘review’ balik dari segi SOP yang mana boleh kita longgarkan sedikit,” katanya pada sidang media hari ini.Ismail yang juga menteri pertahanan, sebelum itu melawat Hospital Medan Angkatan Tentera Malaysia (ATM) di Hospital Sultanah Aminah (HSA), di Johor Bahru.Beliau juga berkata KKM akan membuat syor mengenai langkah yang boleh diambil sekiranya angka jangkitan harian turun ke paras 4,000 kepada Majlis Keselamatan Negara (MKN) pada mesyuarat khas akan datang.Ismail Sabri berkata vaksinasi rakyat bagi mencapai imuniti kelompok atau sekurang-kurangnya 60% rakyat negara ini divaksin menjadi fokus utama kerajaan ketika ini, sebelum pelan keluar daripada pelaksanaan PKP secara keseluruhan dapat dilaksanakan.Mengulas mengenai Hospital Medan ATM di HSA, beliau berkata hospital yang dijangka beroperasi pada 17 Jun itu merupakan yang keenam dibina dengan kerjasama KKM bagi membantu menampung kapasiti hospital dan unit rawatan rapi (ICU) di Johor Bahru.Sementara itu, Dr Adham yang turut hadir, berkata Hospital Medan ATM di HSA akan mempunyai empat katil ICU dan 60 katil wad untuk pesakit Covid-19 kategori tiga dan empat.Setakat 11 Jun lepas, kadar penggunaan katil wad di hospital khusus Covid-19 di Johor ialah 92% iaitu 1,095 daripada 1,186, manakala penggunaan katil ICU di enam hospital pakar di Johor iaitu HSA, Hospital Sultan Ismail, Kluang, Batu Pahat, Muar dan Segamat melebihi 70%.Sementara itu, Ketua Pengurusan Bahagian Perkhidmatan Kesihatan Markas ATM Brig. Jen. Dr Mohd Arshil Moideen berkata pemasangan khemah dan penyusunan aset di Hospital Medan di HSA disiapkan dalam tempoh empat hari, bermula 9 Jun lepas.“Keupayaan Hospital Medan ATM HSA ini boleh ditingkatkan hingga 100 katil bagi pesakit Covid-19 kategori tiga dan empat, begitu juga katil ICU boleh ditingkatkan kepada enam dan hingga 12 katil jika keadaan memerlukan,” katanya.Setakat ini gerak kerja ATM membantu KKM menyelaras fasiliti kesihatan sejak bermula pandemik Covid-19 tahun lalu termasuk penyediaan daripada segi aset dan logistik.Gerak kerja ATM sebelum ini membabitkan lima lokasi iaitu pusat kuarantin dan rawatan Covid-19 berisiko rendah di Taman Ekspo Pertanian Malaysia Serdang (Maeps), Hospital Medan di Tawau, Sabah; Hospital Medan Penjara Pokok Sena, Kedah – khusus untuk banduan, Hospital Medan di Kapit, Sarawak – khusus untuk pesakit bukan Covid-19; dan Hospital Medan Kepala Batas, Pulau Pinang – khusus untuk ICU pesakit Covid-19.


PRN Melaka bukti rakyat mahu kestabilan politik, kata pemimpin PBB

Keputusan Pilihan Raya Negeri (PRN) Melaka hujung minggu lalu memberi mesej jelas rakyat mahukan kestabilan politik dalam negara, kata Naib Presiden PBB Abdul Karim Rahman Hamzah hari ini.Pilihan raya itu menyaksikan Barisan Nasional (BN) memenangi 21 dari 28 kerusi yang ditandinginya, manakala Pakatan Harapan (PH) memenangi lima kerusi sementara Perikatan Nasional (PN), dua kerusi.“Saya tidak pernah melihat BN menang dengan begitu bergaya di Melaka,” kata Karim ketika diminta mengulas mengenai pilihan raya itu.“Walaupun Umno menghadapi masalah dalaman disebabkan kepimpinannya, anda boleh lihat rakyat masih sanggup mengundi parti itu. Ini menunjukkan rakyat menaruh kepercayaan kepada pemimpin baru yang dibawa masuk sebagai calon,” katanya.Karim, yang merupakan penyandang kerusi Asajaya di DUN Sarawak berkata keputusan PRN itu juga menunjukkan orang ramai menentang budaya politik “katak”.“Ia satu perkembangan yang baik kerana rakyat telah menunjukkan bahawa mereka mahukan kestabilan politik.“Kita tidak boleh lari daripada kenyataan itu, dan saya percaya rakyat Melaka sudah muak dengan pemimpin politik yang melompat sana sini, dan bergaduh sesama sendiri sehingga mengganggu kerja pentadbiran kerajaan.”Karim berkata mereka yang bertanding dan menang atas tiket parti tidak sepatutnya melompat ke parti lain kerana ia adalah perbuatan membelakangi rakyat yang telah memberi sokongan kepada mereka semasa pilihan raya.“Terutamanya untuk pengundi, kerana mereka mengundi kita sebagai individu yang mewakili parti. Sudah tentu rakyat marah kerana mereka mengundi calon dari parti tertentu dan kemudian mereka lari,” katanya lagi.“Sebab itu kamu lihat katak-katak itu kalah di Melaka.”PRN Melaka dicetuskan oleh tindakan empat Adun menarik sokongan mereka terhadap kepimpinan Sulaiman Md Ali yang mengangkat sumpah sebagai ketua menteri sekali lagi selepas kemenangan BN pada Sabtu lalu.


Ismail Sabri terima suntikan vaksin Covid-19

Menteri Kanan Keselamatan Ismail Sabri Yaakob hari ini menerima suntikan vaksin Covid-19 Pfizer-BioNTech di Hospital Angkatan Tentera Tuanku Mizan, Wangsa Maju di Kuala Lumpur.Beliau menerima suntikan dos pertama vaksin berkenaan pada kira-kira 9.30 pagi ini oleh vaksinator Koperal Siti Maliah Sheikh Alwi.Ismail yang tiba sekitar 9.09 pagi melalui lima stesen untuk menjalani proses vaksinasi berkenaan, termasuk melalui saringan gejala, suhu dan stesen pemerhatian selepas diberikan suntikan vaksin Covid-19.Turut menerima suntikan pada hari ketiga Program Imunisasi Covid-19 Kebangsaan ialah Timbalan Menteri Pertahanan Ikmal Hisham Abdul Aziz dan Ketua Setiausaha Kementerian Pertahanan Muez Abd Aziz.Panglima Angkatan Tentera Malaysia (ATM) Jen Affendi Buang, Panglima Tentera Darat Jen Zamrose Mohd Zain, Panglima Tentera Laut Laksamana Mohd Reza Mohd Sany dan Panglima Tentera Udara Jen Ackbal Abdul Samad turut menerima suntikan vaksin terbabit hari ini.


PM tegaskan sekali lagi, Parlimen dibubarkan bila pandemik berakhir

Perdana Menteri Muhyiddin Yassin sekali lagi mengulangi hari ini Parlimen akan dibubarkan sebaik sahaja pandemik Covid-19 berakhir.“Sepertimana yang saya tegaskan berulang kali, saya menjunjung Perlembagaan dan prinsip demokrasi.“Apabila masalah Covid-19 dapat diatasi, saya akan menasihati Yang di-Pertuan Agong untuk membubarkan Parlimen supaya pilihan raya boleh diadakan dan rakyat bebas memilih kerajaan mana yang layak untuk memerintah,” kata Muhyiddin dalam ucapan sempena Majlis Amanat Perdana Setahun Malaysia Prihatin di Putrajaya pagi ini.Muhyiddin berkata, pada masa ini ruang perlu diberikan kepada kerajaan untuk menumpukan sepenuh perhatian kepada usaha mengawal penularan wabak Covid-19.Semasa memperincikan mengenai butiran darurat Covid-19 pada Januari, Muhyiddin berkata Pilihan Raya Umum ke-15 (PRU15) akan diadakan sebaik sahaja jawatankuasa khas bebas darurat yang ditubuhkan memberi lampu hijau keadaan Covid-19 sudah reda.“Ini aku janji saya yang saya akan tunaikan, Insya-Allah,” kata Muhyiddin pada ketika itu.Hari ini Muhyiddin turut mengulangi darurat diisytiharkan bagi membolehkan pandemik Covid-19 ditangani dengan lebih berkesan.“Dengan adanya proklamasi darurat, kesemua ordinan ini dapat dimasyhurkan dalam tempoh yang singkat tanpa perlu melalui proses di Parlimen yang kebiasannya mengambil masa yang lama,” katanya.“Saya sedar dan saya faham maksud demokrasi. Justeru, tidak ada satu pun daripada ordinan ini yang bertujuan untuk membolehkan perdana menteri kekal berkuasa selama-lamanya.”Muhyiddin berkata, darurat Covid-19 yang dilaksanakan pada ketika ini mempunyai tempoh tamat iaitu pada 1 Ogos, 2021.“Inilah kali pertama dalam sejarah negara kita, darurat mempunyai tempoh tamat,” katanya.


Ke mana hala tuju Umno?

Perhimpunan Agung Umno hujung minggu lalu menambahkan lagi kekeliruan pada kaca mata sebahagian daripada rakyat yang menyaksikan kemerosotan wibawa ahli dan parti politik di negara ini.Di satu pihak Umno dilihat menolak Perikatan Nasional (PN).Dalam perhimpunan itu, kritikan-kritikan pedas dilemparkan kepada kerajaan.Untuk pilihan raya akan datang, adalah jelas Umno hendak meletakkan calon di semua kawasan yang mereka tanding pada pilihan raya lalu.Pada pihak lain pula, Umno masih terus mendokong kerajaan PN.Bukan saja mendokong tetapi menyertai kerajaan dengan adanya kalangan pemimpin mereka berada dalam Kabinet.Sememangnya ada pernyataan mengenai pendirian rasmi parti itu terhadap kerajaan PN tetapi kenyataan tokoh-tokoh parti itu menambahkan kekeliruan.Apa yang menambahkan lagi kekeliruan pada zaman ini ialah adanya internet dan media sosial.Lambakan maklumat menyebabkan juga orang ramai tidak akan dapat fokus terhadap sesuatu isu atau peristiwa.Kalau dahulu segala mesej terfokus melalui media arus perdana, daripada televisyen hinggalah pada akhbar yang dikawal oleh kerajaan pimpinan Umno.Tetapi kini maklumat terpecah-pecah dan rakyat tidak akan tertumpu terhadap sesuatu isu dan peristiwa.Mesej yang diluahkan oleh Umno itu tenggelam dalam lambakan maklumat.Selain itu, wibawa ahli dan parti politik, bukan saja Umno, sudah merosot pada kaca mata rakyat.Sememangnya wibawa Umno berada pada peringkat rendah hingga ia kalah dalam pilihan raya umum tahun 2018 tetapi peristiwa politik yang berlaku selepas itu sehingga hari ini bukan saja menjejaskan wibawa Umno tetapi umumnya kepada semua parti politik.Perkara utama yang menyebabkan kemerosotan ini ialah tindakan ahli politik yang melompat parti hingga membawa kepada kejatuhan kerajaan persekutuan dan negeri.Tidak hairan jika pada pilihan raya akan datang, peratusan orang mengundi mungkin akan merosot kerana rakyat meluat dengan gelagat ahli politik, tidak kiralah parti apa.Dalam keadaan ini, parti-parti politik pasti bersaing untuk mendapatkan undi daripada rakyat yang masih mahu menunaikan hak mereka sebagai warga negara yang boleh menentukan siapa menjadi kerajaan.Setakat ini apa yang pasti ialah tiadanya kepastian.Kalau dahulu, sebelum 2018, kepastiannya adalah Umno terus menerajui kerajaan melalui gabungan parti dalam Barisan Nasional (BN).Siapa yang menjadi perdana menteri pastinya pengerusi BN dan presiden Umno.Tetapi selepas pilihan raya umum 2018, keadaan sudah tidak begitu.Kemenangan Pakatan Harapan (PH) dalam pilihan raya itu memecahkan tembok kebal BN.Walaupun dalam pilihan raya akan datang, PH mungkin tidak dapat kembali berkuasa, tetapi landskap politik sudah berubah. Ia tidak akan kembali pada keadaan seperti sebelum 2018.Umno masih kuat.Bilangan ahli Parlimen juga masih banyak.Begitu juga dengan ahli-ahlinya.Malah jentera organisasi masih boleh bergerak, tidak lumpuh walaupun tidaklah sekemas ketika mereka menjadi kerajaan dahulu. Dana juga tidaklah semudah seperti zaman itu.Tetapi lebih utama lagi ialah fahaman perjuangannya masih kuat dan mampu meraih sokongan orang Melayu.Ia bukan semata-mata jasa parti itu pada masa lalu tetapi perjuangan kebangsaan Melayu masih relevan dan terus mampu mendapat sokongan daripada pelbagai lapisan masyarakat termasuk generasi muda.Maksudnya, apa yang menjadi masalah ialah kepimpinan dan ahli-ahli politik Umno yang kurang dipercayai oleh orang ramai.Pecahan daripada Umno iaitu Bersatu dan Pejuang turut memegang fahaman politik yang sama.Tetapi mereka adalah parti kecil dan baru serta belum dapat menggembleng ahli dan penyokong untuk mewujudkan jentera hebat seperti Umno.Sememangnya dalam kalangan penyokong Umno dan BN mengharapkan bahawa parti mereka akan kembali menjadi dominan.Mereka mengharapkan rakyat memberi peluang kedua kepada mereka.Jika dapat kembali berkuasa, tentunya ada antara mereka yang berazam untuk tidak mengulangi kesilapan-kesilapan lalu.Umno berbudaya baru yang direformasikan akan dapat diterima pengundi, dan kemudian berupaya memerintah lebih lama lagi.Biarlah apa yang berlaku pada tahun 2018 menjadi satu pengajaran yang tidak akan diulangi lagi.Harapan untuk Umno kembali berkuasa menjadi cerah apabila pembangkang sedang kucar-kacir dan tidak bersatu.Parti pembangkang utama, PKR yang walaupun mempunyai pemimpin yang dikatakan berkarisma iaitu Anwar Ibrahim tidak mempunyai organisasi dan jentera yang sama hebat dengan Umno.Malah organisasi dan jentera PKR yang menyumbang pada kejayaa PH dalam pilihan raya lalu juga terjejas akibat perpecahan parti itu.Ini kerana sebahagian PKR kini sudah berada dalam Bersatu.Perpecahan PKR juga berpunca dari kemerosotan sokongan terhadap Anwar bukan saja dari dalam PKR tetapi dalam kalangan rakyat negara.Anwar kini tidak sepopular berbanding ketika beliau dipecat dari Umno pada tahun 1998 dan bermulanya gerakan Reformasi.Sementara dalam PH pun, walaupun secara rasmi mereka mencalonkan Anwar sebagai perdana menteri, ada saja kalangan dalam DAP dam Amanah yang tidak dapat menerima presiden PKR itu.Dengan Pejuang, keadaannya adalah lebih jelas. Mereka menolak Anwar.Tetapi cabaran besar pada PKR dan PH adalah dari segi fahaman politknya.Mereka menghadapi cabaran untuk meyakini pengundi bahawa PKR dan PH turut mampu membela orang Melayu dalam menghadapi isu-isu berkaitan bangsa dan agama.Sedangkan soal Melayu-Islam masih menjadi pertimbangan penting bagi sebahagian besar pengundi negara ini.Tetapi senario bahawa Umno akan kembali sebagai parti dominan kelihatan sebagai satu impian untuk dijadikan hiburan sebelum tidur.Walaupun soal Melayu-Islam masih menjadi pertimbangan penting bagi pengundi tetapi ia tidak semestinya terus disalurkan melalui Umno.Parti itu sedar tentang perkara ini.Sebab itu langkah pertama yang dilakukan selepas pilihan raya umum tahun 2018 adalah mengadakan pakatan dengan PAS yang membawa kepada penubuhan gagasan Muafakat Nasional (MN).Usaha itu membawa keuntungan pada Umno apabila parti itu memenangi rentetan pilihan raya kecil mengalahkan calon PH.Tetapi PAS mempunyai cara berpolitik yang tersendiri.Semasa PH menjadi kerajaan, mereka menyatakan sokongan kepada Dr Mahathir Mohamad walaupun menolak PKR, DAP dan Amanah.Selepas Langkah Sheraton, PAS menyertai PN walaupun Umno menolaknya.Semasa Perhimpunan Agung Umno, Presiden PAS Abdul Hadi Awang turut hadir pada acara pembukaan tetapi bergegas meninggalkan dewan apabila ada kalangan Umno mengecam gelagat politik PAS.Pada pilihan raya umum akan dataang, dijangka berlaku pertandingan tiga penjuru: PH, PN dan BN.Kemungkinan ada sedikit persefahaman antara PAS dan Umno di kawasan tertentu tetapi tidak di semua tempat.Pilihan raya akan datang boleh menyaksikan buat pertama kali Umno bertanding sebagai bukan kerajaan.Sebaliknya, PN mempunyai kelebihan kerana merekalah yang menjadi kerajaan.Kedua-dua Bersatu dan PAS pula yang akan lebih bersedia untuk menghadapi pilihan raya.Dalam kempen pilihan raya nanti, Umno besar kemungkinannya akan cuba meyakinkan pengundi dengan kisah jasa parti itu sejak negara belum mencapai kemerdekaan.Mereka juga akan mengkritik kerajaan PH dan PN.Tetapi pengundi juga tahu bahawa Umno dahulu dan sekarang adalah berlainan.Generasi juga berubah.Sejarah menyaksikan bahawa di tengah jasa-jasa itu, Umno juga menemui banyak kegagalan baik dari segi pembinaan identiti bangsa Malaysia yang bersatu, mahupun dalam soal pembelaan terhadap orang Melayu.Wujudnya PKR, Bersatu dan Pejuang memaparkan kegagalan Umno.


Pengeluar minyak sawit di Malaysia elak ambil pekerja dari Bangladesh

Beberapa pengeluar minyak sawit terbesar di Malaysia tidak mengambil pekerja asing dari Bangladesh kerana bimbang terhadap amalan eksploitatif semasa pengambilan, kata syarikat dan perunding buruh.
Negara penanam dalam pengeluar minyak sawit kedua terbesar di dunia itu sejak beberapa tahun kebelakangan ini telah meningkatkan usaha untuk melaksanakan proses pengambilan beretika dan merombak standard buruh selepas Amerika Syarikat (AS) mengharamkan import daripada dua syarikat atas dakwaan buruh paksa.
Pekerja asing, terutamanya dari Indonesia, India, Bangladesh dan Nepal, membentuk kira-kira 80% daripada tenaga kerja di ladang-ladang yang bergantung kepada buruh di Malaysia.
Kerajaan menggantung semua pengambilan pekerja asing dari Bangladesh pada 2018 selepas dakwaan rasuah dalam proses itu.
Walaupun perjanjian buruh baharu antara kedua-dua negara berkuat kuasa tahun lepas, namun tiga syarikat perladangan berkata firma mereka tidak meneruskan pengambilan pekerja asing dari Bangladesh.
"Punca utamanya adalah disebabkan kadar kehilangan pekerja asing warga Bangladesh yang tinggi kerana mereka tidak sedar bahawa mereka akan bekerja di ladang," kata IOI Plantation, yang tidak mengambil pekerja dari negara itu sejak 2018, dalam maklum balas melalui e-mel kepada Reuters.
Seorang eksekutif kanan dari syarikat lain menyatakan bahawa punca tidak mengambil pekerja dari Bangladesh adalah disebabkan oleh proses pengambilan tidak telus serta yuran yang dikenakan terlalu tinggi.
Pengeluar minyak sawit terbesar di dunia, Sime Darby Plantation, berkata ia berhenti mengambil pekerja dari Bangladesh sejak 2016.
Pada tahun itu, syarikat juga memperkenalkan perubahan yang bertujuan untuk melaksanakan "dasar yuran pengambilan sifar".
Pertubuhan Buruh Antarabangsa meletakkan tahap penipuan dan ikatan hutang berpunca daripada bayaran pengambilan yang besar antara penunjuk kepada "buruh paksa".
Ratusan pekerja dari Asia Selatan baru-baru ini tiba di Malaysia masih tidak meskipun dijanjikan pekerjaan dan sudah membayar ribuan dolar kepada agensi pengambilan pekerja asing.
Malaysia telah memulakan siasatan berhubung isu ini.
Reuters cuba mendapatkan maklum balas daripada Kementerian Sumber Manusia dan Kedutaan Bangladesh di Kuala Lumpur namun tidak berjaya.
Kedutaan negara itu menggesa kerajaan Malaysia bersikap lebih telus untuk mengelakkan rakyatnya menjadi mangsa sindiket penipuan pekerjaan.
Meja Bulat Minyak Sawit Lestari (RSPO), sebuah badan pemerhati industri yang berpangkalan di Malaysia, berkata cadangan perundangan di Kesatuan Eropah untuk melarang import dan penjualan produk yang dibuat dengan buruh paksa telah mendorong industri minyak sawit untuk terus menangani hak asasi manusia dalam operasi mereka.
"Industri secara amnya dipanggil ke tahap kemampanan, ketelusan dan akauntabiliti yang lebih tinggi, dengan pihak berkepentingan luar – daripada pengawal selia kepada institusi kewangan, pelabur dan pengguna – mendorong anjakan ini," kata Ketua Pegawai Eksekutif RSPO Joseph D'Cruz.


Kes baru rekod sedikit kenaikan, masih bawah 6,000

Malaysia merekodkan kes baru sebanyak 5,566 menjadikan kes keseluruhan Covid-19 meningkat sebanyak 627,652.Selangor kekal mencatat kes harian tertinggi sebanyak 1,524 disusuli Sarawak (707), Negeri Sembilan (505), Kuala Lumpur (466), Johor (456), Sabah (350) dan Melaka (314).Hanya Perlis (1) sahaja yang mencatatkan kes satu digit hari ini.Negara juga mencatat sebanyak 6,962 kes sembuh menjadikan jumlah keseluruhan kes sembuh meningkat kepada 541,319.Kes aktif dengan kebolehjangkitan pula kini berjumlah 82,797.Dalam pada itu, 903 pesakit ditempatkan di unit rawatan rapi (ICU) termasuk 458 orang memerlukan bantuan alat pernafasan.Malaysia turut mencatat 76 lagi korban akibat Covid-19, menjadikan jumlah mangsa yang maut meningkat kepada 3,536.


Novel grafik Fatah dan Farah

Januari 2021 ini yang menyebabkan saya begitu teruja ialah untuk melihat kelahiran sebuah novel grafik yang saya kerjakan bersama-sama ilustrator dan pekomik tersohor Arif Rafhan.Judul novel ini adalah Fatah dan Farah; dan akan disirikan selama dua puluh minggu di media sosial secara percuma.Web-komik ini diterbitkan oleh Projek Dialog, sebuah badan bukan kerajaan terkemuka menyerukan dialog untuk memadam rasa curiga prasangka sesama rakyat Malaysia.Saya harus berjujur, lama dahulu, saya memandang sebelah mata terhadap genre novel grafik ini. Saya tidak menganggapnya sebagai sebuah karya sastera.Komik adalah satu bacaan lagha. Namun demikian, mujur dan syukur tanggapan ini berubah setelah menguliti sejumlah novel grafik secara sengaja.Tentunya salah sebuah yang paling terkenal ialah dengan judul “V for Vendetta” (1990) karya Alan Moore, David Llyod bersama-sama Steve Whitaker dan Siobhan Dodds.Novel grafik ini meledak terkenal setelah diadaptasi ke filem dengan menjadikan latar masa depan England di bawah sebuah pemerintahan fasis.Proses penulisan novel grafik awal.Saya juga kemudian jatuh cinta dengan novel grafik lain bertajuk “Blue Is The Warmest Colour” (2010) oleh Julie Maroh yang juga diadaptasi ke layar perak dan mengungguli Pesta Filem Cannes pada tahun 2013.Novel ini roman-politik mengenai pasangan lesbian.Perlahan-lahan saya menjadi pengekor novel grafik.Salah sebuah novel grafik yang saya sukai ialah “The Three Escapes of Hannah Arendt” (2018) oleh Ken Krimstein, sebuah ulasan tentang hayat hidup filsuf kontroversial Hannah Arendt dan intisari gagasannya dalam buku monumentalnya bertajuk The Origin of Totalitarianism (1951).Pengaruh novel grafik perlahan-lahan meresapi benak saya, di mana saya mulai jatuh cinta dengan karya Olivia Burton dan Mahi Grand yang berjudul “Algeria is Beautiful Like America” (2018) yang naratifnya meniti nasib seorang keturunan Perancis Algeria tahun 1950-an.Juga kerja Helena Aldeguer dengan tajuk “After The Spring: A Story of Tunisian Youth”(2019) iaitu mengenai bantahan empat anak muda kepada kerajaan Ennahda (memenangi Anugerah Raymond Leblanc Foundation Belgian).Proses penulisan novel grafik kedua.Tentu pula karya magis “Habibi” (2011) oleh Craig Thompson yang sungguh aneh penuh khayalan seibarat Hikayat Seribu Satu Malam.Saya tambah menggigit jari tatkala membaca adaptasi Renee Nault terhadap karya terkenal Margaret Atwood iaitu “The Hand Maid’s Tale” (2019).Juga adaptasi Fabio Celoni dan Mirka Andolfo terhadap novel termasyhur Khaled Hosseini iaitu “The Kite Runner” (2011).Khayalan saya untuk menulis novel grafik beragaman ketika menekuni Lupus (2019) oleh Frederik Peeters di mana kisah mengenai wabak penyakit inter-planet ini meraih anugerah di Pesta Komik Antarabangsa Angouleme.Atau karya lain yang mudah (kisah cinta lain bangsa) dengan tajuk “How I Tried to be a Good Person” (2017) oleh Ulli Lust memenangi Slate Cartoonist Studio Prize.Lama kelamaan rasa ringan dan tidak endah saya terhadap genre ini berkembang menjadi satu rasa hormat yang mendalam kerana ternyata novel grafik memberi bekas yang lama dalam peta seni di banyak negara dan masyarakat.Sebuah novel grafik di Iran dengan tajuk Zahra Paradise mengenai pertumpahan darah selepas pilihan raya presiden Iran pada tahun 2009 menjadi web-komik sangat politikal dan mencabar pihak berkuasa.Ia bukan sahaja diharamkan, tetapi ia menjadi gelombang seni anak muda bertenaga.Saya pelan-pelan tahu novel grafik adalah satu alat seni yang hebat dan ampuh untuk melawan.Maka apabila Projek Dialog diam-diam mendekati saya dan Arif Rafhan untuk menghasilkan sebuah karya seni yang sarat dialog, saya tanpa berfikir panjang menyetujuinya.Apatah pula bakat Arif sudah melebar ke negara jiran dan projek animasinya sedang diperhatikan sehingga ke Hollywood.Cabaran saya mungkin ialah bagaimana mengekalkan sasterawi pada produk novel grafik ini.Saya mulai memahami novel grafik adalah kesusasteraan visual di mana teks dan ilustrasi itu setara dan tidak bermakna mana-mana komponen lebih utama.Saya juga menyedari novel grafik ada pelbagai genre.Ia tidak mesti mengenai adiwira seperti “Hulk” atau “Wonder Woman”.Penulisan novel grafik yang sudah lengkap.Ia boleh jadi apa sahaja.Sebagai seorang pengkaji Kesusasteraan Bandingan di Institut Alam dan Tamadun Melayu, saya mengakui novel grafik adalah satu produk rentas disiplin.Saya rasa segar bersemangat.Saya menghargai Jan Baetens (2008) dalam esei beliau “Graphic Novel: Literature Without Text” yang mengatakan novel grafik adalah satu peluang untuk menyuburkan kesusasteraan yang kian dipandang enteng oleh kebangkitan media sosial dan kemalasan atau kehilangan tumpuan untuk membaca.Baetens malah menegaskan kesusasteraan pada novel grafik itu tidak hanya pada teks tetapi pada kemahiran alat penceritaan secara visual di pelbagai lapis; “in the case of the graphic novel, literariness does not depend (only) on textuality, verbality – in short, language – but on the specific use of visual storytelling devices and mechanism at various level.”Maka saya meletakkan harapan tinggi bersama-sama Arif untuk mempertaruhkan Fatah dan Farah (2021).Ia sebuah kisah adik beradik kembar yang terpisah selama lima belas tahun dan apabila ditemukan kembali mereka terpaksa mengenal jatidiri nusa bangsa, sejarah lama keluarga dan kebolehcerapan inter-dialog seraya memahami konteks dan sudut pandang orang lain yang berbeza daripada kita.Saya menganggapnya sebagai karya saya yang maha penting, segenting 1515, Tuhan Manusia, atau Profesor yang berpotensi untuk dipindahkan ke medium lain iaitu pentas, siri televisyen dan filem.Fatah dan Farah akan disirikan di media sosial di mana kami berharap ia membuka jalan kepada wacana.Ini kerana kami percaya wacana bukan mesti terhad kepada forum, bicara, ceramah dan kuliah yang memerah kognisi tetapi boleh jadi juga memainkan emosi, estetika dan tentunya etika.Saya tidak menafikan sudah terdapat novel grafik tempatan sebelum Fatah dan Farah seperti karya Zan Azlee iaitu “Adventures of a KL-ite in Afghanistan” (2014) atau kerja Nur Azmi iaitu Kasih dan Awang (2007) tetapi Fatah dan Farah adalah sebuah kisah bagaimana anak muda di negara ini berusaha untuk menongkah keserabutan iklim keberagamaan, sambil meleraikan isu rasisme.Saya dengan rendah diri mengajak pembaca untuk menguliti Fatah dan Farah (secara percuma) mulai pertengahan Januari 2021 di akaun Twitter fatahdanfarah atau instagram dengan nama yang sama.


Jangan tuding jari cari siapa salah, kata Bung Moktar

Setiap pemimpin Barisan Nasional (BN) harus bertanggungjawab dengan keputusan pada Pilihan Raya Umum ke-15 (PRU15) dan bukannya menuding jari mencari siapa yang salah, kata Pengerusi BN Sabah Bung Moktar Radin.
Justeru, beliau berkata gesaan MCA supaya Pengerusi BN Ahmad Zahid Hamidi meletakkan jawatan adalah keterlaluan.
"Orang yang kalah perlu menerima kekalahan dan tidak perlu menyalahkan orang lain. Saya fikir MCA keterlaluan apabila meminta Presiden mengundur diri,” katanya ketika ditemui pemberita ketika menghadiri Mesyuarat Khas Majlis Tertinggi Umno di Menara Dato' Onn di Kuala Lumpur semalam.
Pengerusi BN Pulau Pinang Musa Sheikh Fadzir berkata MCA seharusnya menghormati Umno yang telah membantu parti komponen itu memenangi dua kerusi Parlimen iaitu Ayer Hitam dan Tanjung Piai di Johor.
Ketua Pemuda Umno Asyraf Wajdi Dusuki pula berkata MCA perlu mengambil tanggungjawab kerana kegagalan parti itu mendapatkan sokongan dan memenangi kawasan majoriti pengundi Cina pada PRU15.
Terdahulu, Setiausaha Agung MCA Chong Sin Woon berkata MCA percaya bahawa Zahid tidak lagi layak memimpin BN sebagai pengerusi dan menggesa beliau meletakkan jawatan secara terhormat.
Pada PRU15 Sabtu lepas, BN hanya memenangi 30 daripada 178 kerusi yang ditandingi, kekalahan paling buruk dalam sejarah parti itu.


Penahanan tanpa bicara Sosma bercanggah dengan hak asasi manusia, kata Suhakam

Suruhanjaya Hak Asasi Manusia Malaysia (Suhakam) hari ini menyuarakan kebimbangan mengenai pendirian Menteri Dalam Negeri Saifuddin Nasution mengenai Akta Kesalahan Keselamatan (Langkah-Langkah Khas) 2012, mengatakan penahanan tanpa bicara di bawah akta itu adalah bercanggah dengan prinsip hak asasi manusia.
Dalam sebuah kenyataan, Pengerusi Suhakam Rahmat Mohamad berkata beliau mengakui undang-undang kontroversi yang dikenali sebagai Sosma itu diwujudkan melalui kuasa khas di bawah Perkara 149 Perlembagaan Persekutuan.
“Bagaimanapun, Suhakam bimbang dengan kandungan Seksyen 4 Sosma di mana tangkapan, penahanan dan pembaharuan tempoh tahanan tidak memerlukan pemantauan perundangan.
"Ketiadaan pengawasan perundangan membolehkan eksekutif dan polis bebas menyalahgunakan kuasa sedemikian terhadap rakyat, pejuang hak asasi dan pembangkang politik," katanya.
Pada 13 Disember, Saifuddin berkata pada sidang media bahawa kerajaan tidak berhasrat untuk mengkaji semula Sosma.
Beliau berkata Sosma membenarkan proses mahkamah berlaku, selain turut membandingkannya dengan Akta Keselamatan Dalam Negeri yang sudah dimansuhkan, mengatakan di bawah Sosma, tempoh tahanan "hanya 28 hari".
Beliau juga berkata tangkapan di bawah Sosma hanya dilakukan selepas proses "risikan dan bukti yang boleh dipercayai".
Kenyataan beliau mencetuskan kebimbangan ramai termasuk rakan pimpinan Pakatan Harapan, Gobind Singh Deo, yang berkata kenyataan tersebut bercanggah dengan pendirian gabungan itu yang selama ini mengakui Sosma sebagai undang-undang yang menindas.
Bagaimanapun, Saifuddin tetap mengekalkan pendirian beliau di mana pada 15 Disember, beliau mengulangi pendirian tersebut yang mengatakan tiada keperluan untuk meminda Sosma buat masa ini.
Rahmat berkata keseimbangan yang sewajarnya mesti dicapai antara keselamatan negara dan pemeliharaan hak asasi manusia.
"Suhakam konsisten kekal dengan pendirian mengenai undang-undang keselamatan yang berkaitan dengan penahanan tanpa bicara, bahawa penahanan tanpa bicara bertentangan adalah bercanggah dengan prinsip utama hak asasi manusia.
"Kebebasan daripada penahanan yang dibuat secara sewenang-wenangnya, hak untuk perbicaraan yang adil dan hak kepada ketenteraman sosial dan antarabangsa di mana semua hak itu dapat sepenuhnya dijamin oleh Perlembagaan Persekutuan dan Perisytiharan Hak Asasi Manusia Sejagat."


Warga Singapura adakan protes nyalaan lilin untuk Nagaenthran menjelang hukuman mati

Kira-kira 300 orang menyalakan lilin di sebuah taman di Singapura pada malam Isnin sebagai simbol bantahan terhadap rancangan pelaksanaan hukuman gantung sampai mati seorang warga Malaysia yang disabitkan kesalahan penyeludupan dadah, di mana aktivis mengatakan ia tidak sepatutnya dilaksanakan berikutan status banduan bilik akhir itu yang merupakan orang kurang upaya (OKU) mental.Nagaentran K Dharmalingam, 34, dihukum gantung sampai mati lebih sedekad lalu kerana mengedar 43g heroin ke Singapura.Pada Mac lalu, Nagaenthran gagal dalam rayuan terakhir terhadap hukuman matinya.Hari ini, Mahkamah Agung Singapura akan mendengar satu lagi usul yang difailkan oleh ibu Nagaenthran, Panchalai Supermaniam, bagaimanapun butiran usul jenayah tersebut masih tidak jelas.“Saya tidak mahu berputus asa sehingga hari hukumannya,” kata sepupu Nagaenthran, Thenmoli Sunniah merujuk jadual pelaksanaan hukumannya pada 27 April.Ketika acara berlangsung, keluarga Nagaenthran hanya berdiri di sekeliling taman kerana warga asing tidak dibenarkan menyertai acara protes di bawah undang-undang Singapura.Peguam dan aktivis berkata skor IQ Nagaentran adalah sebanyak 69, satu tahap di mana dia boleh diisytihar sebagai OKU mental.Himpunan aman itu turut diiringi dengan ucapan, doa dan persembahan muzik.Para penyokong turut memakai kemeja T dengan slogan yang menggesa hukuman mati dimansuhkan di Singapura.Acara itu turut memprotes pelaksanaan hukuman mati ke atas seorang lagi warga Malaysia, Datchinamurthy Kataiah, yang disabitkan kesalahan mengedar 45g diamorfin.Kes Nagaenthran telah menarik perhatian antarabangsa dengan sekumpulan pakar Pertubuhan Bangsa-Bangsa Bersatu (PBB), taikun Britain Richard Branson bersama-sama Perdana Menteri Malaysia Ismail Sabri Yaakob dan aktivis hak asasi manusia menggesa Singapura meringankan hukumannya.“(Hukuman mati) tidak lagi perlu dan ketinggalan zaman, ia tidak menjadikan kita lebih selamat, bahkan dilihat menyasarkan golongan miskin dan minoriti,” kata seorang peserta berusia 26 tahun, Jess Koh.Kerajaan Singapura sering mendakwa hukuman mati yang dijalankan di negara itu adalah pencegah terbaik dalam usaha memerangi jenayah pengedaran dadah dan kebanyakan rakyatnya turut menyokong hukuman tersebut.


Warga Malaysia dipenjara 36 tahun kerana manipulasi pasaran saham Singapura

Dalang "kes paling serius" manipulasi pasaran Singapura yang menelan kira-kira AS$5.8 bilion (RM25.71 bilion) dalam penipuan saham hampir sedekad lalu dijatuhi hukuman penjara 36 tahun, lapor The Straits Times hari ini.
Pendakwa raya memohon hukuman penjara 40 tahun ke atas warga Malaysia John Soh Chee Wen, di mana beliau disabitkan kesalahan itu pada Mei bersama seorang rakan subahat warga Singapura, Quah Su-Ling.
Bagaimanapun, peguam Soh, N Sreenivasan, memohon pengurangan hukuman penjara antara tujuh dan 13 tahun, dengan alasan anak guamnya bukan satu-satu orang yang terlibat dalam penipuan tersebut di mana kedua-dua mereka disabitkan kesalahan menggunakan lebih 180 akaun dagangan bagi menaikkan harga saham tiga buah syarikat.
"Hukuman yang diberikan kepada mereka tidak seharusnya sedemikian rupa kerana mereka menjadi kambing hitam bagi kesalahan orang lain," Sreenivasan dipetik sebagai berkata.
Namun hakim Mahkamah Tinggi Hoo Sheau Peng berkata kedua-dua mereka bertanggungjawab dalam dagangan “sebilangan besar akaun dikawal, pengantara dan institusi kewangan yang terlibat.”
Dalam pada itu, Quah dijatuhi hukuman penjara 20 tahun.
Kedua-dua mereka turut memohon rayuan terhadap hukuman tersebut.
Dalam kes yang disifatkan pendakwa raya sebagai "kes paling serius" manipulasi pasaran saham dalam sejarah Singapura, Soh dan Quah dituduh merancang "penipuan yang rumit dan terperinci" bagi memanipulasi harga saham Kumpulan Blumont, Asiasons Capital dan LionGold Corp.
Soh dan Quah menggunakan saham itu sebagai cagaran, di mana mereka meyakinkan beberapa bank - termasuk Goldman Sachs - untuk memberikan kredit lebih S$170 juta (AS$123 juta/RM559.38 juta) bagi membiayai skim penipuan mereka.
Mereka kemudiannya menggunakan wang tunai tersebut untuk mewujudkan permintaan saham murah, di mana dilaporkan berjaya menaikkan beberapa harga saham sehingga 800% pada 2013.
Bagaimanapun, pada 4 Oktober, harga saham-saham itu jatuh, menyebabkan kerugian yang dianggarkan sebanyak S$8.0 bilion dari Bursa Singapura.
Pada Mei, Soh disabitkan bersalah bagi 180 daripada keseluruhan 188 pertuduhan sementara Quah disabitkan bersalah bagi 169 dari 177 pertuduhan.
Hakim Hoo berkata beliau "berpuas hati tanpa keraguan munasabah bahawa wujud konspirasi antara dua tertuduh untuk memanipulasi pasaran".
Soh ditahan reman sejak kedua-dua mereka didakwa pertama kali pada 2016, manakala Quah diberi ikat jamin.


Apa makna pengakuan kerjasama Anwar dengan kluster mahkamah?

Terbongkar semua. Kita faham macam mana mulut Tajuddin Abdul Rahman apabila beliau memberi reaksi kepada isu semasa.Dahulu kita macam percaya dan tidak, tapi setelah dipecat daripada jawatan Majlis Kerja Tertinggi (MKT) Umno barulah semua terlondeh dikerjakan oleh Tajuddin, yang juga duta Malaysia ke Indonesia.Tidak ramai yang macam Tajuddin dalam MKT Umno. Semuanya mengangguk walaupun ada yang tidak setuju.Jelas semua keputusan dibuat atas desakan Presiden Umno Ahmad Zahid Hamidi.Zahid selalu berkata, saya bertindak atas keputusan MKT.Memang betul. Tetapi, kata Tajuddin , ia dibuat atas desakan presiden.Rupanya Tajuddin juga menandatangani akuan berkanun (SD) menyokong Anwar Ibrahim untuk menggantikan Muhyiddin Yassin sebagai perdana menteri.Kemudian beritahu Perhimpunan Agung Umno (PAU) bahawa parti Melayu itu menolak DAP,PKR dan Bersatu. Naik semangat para perwakilan.Semua pihak yang namanya disebut menafikan. Alih-alih semuanya betul.Rakyat nak percaya yang mana satu? Ahli Umno nak percaya pemimpin mana?Pendedahan Tajuddin itu juga disahkan oleh Ketua Penerangan PKR Shamsul Iskandar Mohd Akin semalam yang Anwar sanggup bekerjasama dengan Zahid, Najib Razak dan kumpulan kluster mahkamah Umno semata-mata untuk menjadi perdana menteri.Walaupun kerjasama itu tetap gagal untuk menjadikan Anwar sebagai perdana menteri, terbukti presiden PKR itu mempunyai sejarah bekerjasama dengan kluster mahkamah Umno.Dan kita menjadi tertanya-tanya apakah janji yang ditaburkan kepada Zahid dan Najib sehingga mereka sanggup menyokong Anwar.Dalam satu laporan media pada Isnin, Anwar berkata desakan untuk membubarkan Parlimen supaya Pilihan Raya Umum ke-15 (PRU15) dapat diadakan lebih awal adalah tindakan terdesak beberapa pemimpin Umno untuk melepaskan diri masing-masing daripada kes mahkamah yang sedang dihadapi mereka.“Sebab apa Parlimen nak bubar? Sebab kluster mahkamah nak settle (selesaikan) kes dia.“Ingat kalau dia menang PRU, dia boleh tutup kes. Jadi, rasional bubar itu kita pertikaikan,” katanya kepada pemberita.Mungkin Anwar sudah insafDisebabkan Anwar juga kini kelihatan seperti menentang kluster mahkamah Umno, tiada alasan lagi untuk PKR bekerjasama dengan parti-parti di luar Pakatan Harapan (PH) bagi memastikan kluster mahkamah tidak kembali berkuasa.Jika mahu ungkit peristiwa silam, ramai juga yang boleh mengungkit bagaimana Anwar sanggup bekerjasama dengan “pengkhianat kepada rakyat Malaysia” seperti Najib yang sudah dibuktikan bersalah oleh Mahkamah Tinggi dan Mahkamah Rayuan dalam kes SRC International.Jangan terus berlegar dengan permainan istilah politik yang tidak berkesudahan.Pengkhianatan berlaku pada semua peringkat kehidupan.Tambah lagi dalam politik. Bukan kita menghalalkan kemungkaran, tetapi dalam situasi tertentu ia untuk menyelamatkan keadaan.Tidak perlu kita menjadi konsultan politik untuk PKR kerana sebab parti itu sudah matang dalam menghadapi senario politik sekarang.Tetapi dalam situasi sekarang PKR perlu juga berkongsi penyelesaian dengan parti dan pemimpin lain.Rakyat sedang memerhati perkembangan yang berlaku di sekeliling mereka.Anwar tidak sepatutnya mengulangi sejarah PH.Terlalu cepat berjanji tetapi kemudian jadi cemuhan rakyat.Kalau pemimpin PKR itu memang serius melawan rasuah, segerakan pertemuan dengan parti-parti selain Barisan Nasional (BN) bagi membincangkan kemungkinan diadakan persefahaman pilihan raya.Tak kan rakyat tidak tahu menilai.Tetapi jika agenda perang rasuah hanya kempen politik beliau, bingung rakyat membuat analogi.Masa untuk PRU15 semakin hampir disebalik teka teki semua pihak.Ia menjadi cakap kedai kopi paling “viral”.Selepas Tajuddin siapa lagi yang akan menerima nasib sama digugurkan daripada jawatan Umno. Senarainya sudah pun disebarkan.Jika Anwar betul-betul bertanggungjawab, dia sepatutnya mengumumkan segera siapa rakan PKR menghadapi PRU15. Jangan bermain politik terlalu lama.Rakyat semakin terhimpit dengan masalah ekonomi.Eloklah Anwar menjadi antara penyelamat bangsa dan negara. Itu pun yang selalu diperkatakan insan bernama Anwar Ibrahim.Selamat Buang merupakan pembaca MalaysiaNow.* Tulisan ini adalah pandangan peribadi penulis yang tidak semestinya mencerminkan pendirian MalaysiaNow